text:
Hava tit eina flaggrøðu, gamla ella nýggja, at leggja út á Snar, eru tit vælkomin at senda hana til snar@(if you can see this please update your browser)snar.fo
Gott fundarfólk!
Í dag eru liðin sjeyti ár, síðani bretar viðurkendu MERKIÐ sum siglingarmerki á føroyskum skipum. Flaggdagur varð hildin á fyrsta sinni í nítjan hundrað og fjørutisjey, og danskir myndugleikar viðurkendu MERKIÐ sum tjóðarflagg, tá ið heimastýri varð sett á stovn árið eftir.
MERKIÐ kom ikki dalandi niður av himli, og tað gingu úti við tríati ár, frá tí at føroyskir ungdómar bóru tað fram, til tað var viðurkent sum tjóðarmerki.
Sjeyti ár! Tað var Grundtvig gamli, sum í einum sálmi rópti tey sjeyti “dustsins ár”, og mangt dustkent man vera borið fram á døgum sum hesum.
Men vit liva í 2010, og hvat hevur verið MERKINUM fyri, síðani vit farna ár hin 25. apríl savnaðust á Vaglinum?
3. august í 2009 varð fyri tingið lagt “Uppskot til samtyktar um Merkið á Løgtingi”, og úr viðmerkingunum lesa vit:
”Undir Merkinum savnast tjóðin, og flaggið er ímyndin um, at hóast hugsjónarliga ósamd ber tað til at standa saman og lyfta í felag umframt at finna loysnir, tá á stendur.” (sitat endað)
Er hetta álvara - ella jabb og babb? Gongur sjón fyri søgn? Hvat man fjøldin halda um tað?
Eftir viðgerð í Mentanarnevndini kom hetta burturúr:
”Løgtingið tekur undir við, at Merkið skal hava hóskandi pláss í tingsalinum”.
Meira um hesa ivasomu avgerð seinni.
”Undir Merkinum savnast tjóðin”. Men tað man vera munur á, um tjóðin vil vera tjóð við teirrri ábyrgd, sum tí fylgir. Frælsar tjóðir taka sín tjóðskap í álvara, og í slíkari eru altíð ið hvussu so er tveir stovnar, sum fjálgað verður um fram um allar aðrar. Teir eru Tjóðleikhúsið og Tjóðsavnið.
Skulu vit sum tjóð metast eftir, hvussu farið er um hesar stovnar í heimastýristíðini, so dumpa vit so dyggiliga.
Góðu áhoyrarar!
Sigur tú tjóð, sigur tú eisini mál.
Í 2010 standa vit, sum her eru komin saman, og allir føroyingar, í teirri støðu, at móðurmál okkara ikki er viðurkent sum alment tjóðarmál. Einasta av Norðurlandamálunum, sum ikki hevur vunnið sær hesa tign. Seinastir at vinna henda sigur vóru grønlendingar, sum 21. juni 2009 samtyktu eina sjálvstýrislóg, ið m.a. vissaði grønlendskum máli henda heiður.
Vit hanga enn ikki bara í eini gamlari halgidagslóg, men eisini í einari gamlari Heimastýrislóg, sum kallar mál okkara ”hovedsprog”, eitt heiti, sum tá ið kemur til altjóða rætt, ikki er til – als ikki er til nakrastaðni í heiminum uttan á seksti og tveimum stigum norður og sjey stigum vestur.
Og meðan vit umrøða málið, slepst illa undan at nevna tað málbrongl, sum hesi seinastu fáu árini hevur verið føroyskum fyri, nú almennir stovnar og einskildar fyritøkur skifta navn. Her er lítið hugflog og als einki málsligt innlit at hóma, og lat meg í hesum sambandi siga eina søgu, sum fyri nøkrum árum síðan stóð at lesa í málgagninum hjá norsku málnevndini.
Greitt varð frá einum ferðalagi av amerikumonnum, sum í dýrum dómum høvdu goldið fyri eina ferð eystur um hav at vitja røturnar. Við bussi koyrdu tey gjøgnum yndisliga norska fjarðalandslagið og rullaðu so inn á torgið í einum lítlum býi, sum Havnin til støddar. Tá var skellilátur – visti tulkurin at siga – tá ið hesi fremmandafólk sóu heitini á veitingarstøðum og handils-húsum: BROADWAY stóð á einum illum av eini kiosk, MANHATTAN á eini kroysu, sum hóraði uppi, tí hon ikki tyktist vita, hvønn veg hon skuldi detta, og yvir kykmyndahøllini blunkaði mín sann heitið HOLLYWOOD. Surprise, surprise!
Tey smírdust umberandi at hesi undirbrotligheit, visti tulkurin at siga frá, og hjá henni – tí konufólk var hetta – var hetta als ikki stuttligt. Men hon hevði fingið okkurt at hugsa um, læt hon málgagnið hjá Norsk Språkråd vita.
Seinasta hóvverkið á hesum øki er, at tann bankin, sum allir føroyingar tóku í reyvina á fyri góðum fimtan árum síðani, nú ikki vil kennast við sítt føroyska navn, tí eingin dugir at úttala tað í Danmark.
Henda avgerð tykist ógvuliga illa umhugsað, tí fleiri enn ein munnu nú hugsa: hvussu skal ein banki vænta sær at varðveita síni føroysku viðskiftafólk, tá ið hann ikki vil kennast við mál teirra?
Og tey munnu spyrja, hvat ið ger, at tey, sum stjórna slíkum fyritøkum, skulu lønast so avbera nógv betur enn eitt nú verkafólk, ein nýsettur námsfrøðingur, lærari ella sjúkrarøktarfrøðingur. Og her fari eg, nú fimm dagar undan 1. mai, at senda eina heilsan til tykkara, ið stjórna avvarðandi yrkisfeløgum: Tað má vera svárt at skula svølgja, at hoyra somu politikarar, ið taka undir við slíkum lønarviðurskiftum í ovastu leiðslu bankanna, áminnandi siga við fjøldina, at hon má vísa samfelagssinni og ganga við til lønarsteðg komandi árini.
Tí hvat fáa bankaleiðslurnar løn sína fyri? Ósvitaliga er tað prógvað um heimin allan – og neyvan man vera øðrvísi her á landi - at tær fáa hana partvíst fyri at leiðbeina vanliga brúkaran út á blotan. Íslendska bankakervið fór so logandi á heysin við flagginum í hún og við enskum nøvnum á deildum og íløgufeløgum. Eystarlaga í Miðjarðarhavi stríðist søguríka Grikkaland við fullkomna húsagangin, og tað er ikki longur síðani enn í fyrrakvøldið, at Obama forseti spáddi nýggja kreppu í fíggjargeiranum.
Lurtið ikki eftir bankunum! hevur mangan verið at hoyrt seinastu árini.
Men eg fari at siga, sum danski høvundurin Hans Scherfig plagdi at taka til:
”Jú, lurtið væl eftir bankunum! Eftir teirra ráðum og tilmælum, tilboðum og uppskotum – og geri so beint øvut, beint øvut!”
Á degi sum hesum slepst illa undan at gera viðmerkingar til atgerðarloysið, sum tykist valda, nú eitt valskeið er hálvrunnið – og her nýtist ikki at verða hugsað partapolitiskt, nú flaggið í tingsalinum verður tikið aftur í umrøðuna:
Eg ivist onga løtu í, at uppskotið varð sett fram í bestu meining, men at seta MERKIÐ inn í ein tingsal, har 33 fólk at vísa seg eru samd um einki at fremja, er MERKINUM til lítlan sóma.
Fagurfrøðiliga prýðir tað lítið um, har tað stendur sum í skammikróki í vinstra horni móti Tinghúsvøllinum, og so tekur tað frá frálíku myndini, sum Ingálvur av Reyni prýddi tingsalin við.
Mest av øllum minnir tað meg um barnið, ið forfjónað stóð í stóra skúlagarði í Klaksvík míni barnaár – sum ikki slapp upp í leikin, tí eingin vildi hava tað uppí.
Og hjá honum, ið hevur búð á útoyggj, er ikki torført at finna aðrar rámandi myndir:
MERKIÐ stendur har sum nevsligin lundi, sum dreivaðu tjøldrini, sum í ólavsøkudimminum hópast niðri á Fargafjør, tí tey ikki hætta sær á flog
Føroyskur politikkur koyrir í løtuni at vísa seg í tómgongd. Og fæst ikki í næstu framtíð breið semja um Stjórnarskipanaruppskotið, sum allir flokkar á løgtingi hava smíðað, og sum staðfestir, at føroyingar eru tjóð, Føroyar land, at alt vald í landinum er hjá Føroya fólki, og at almenna málið er føroyskt, so hava vit sjálv so dyggiliga sett okkum aftur í amtstíðina.
Líkasæla og dølskni valdar at vísa seg millum fólk. Almenna tíðindatænastan tykist medvitið at vera so niðurpínd, at hon ikki fær verið so kannandi og atfinningarsom, sum hon átti.
Men onkuntíð glottar í:
Í Barnaútvarpinum verða tey smáu spurd, um tey duga flaggsangin, og tey svara av ovurhuga:
”Sjá tú blánar” - og leggja so aftrat: ”og sovrðin nøkur ting har!” Og tað er alt í lagi!
Í mentanarsending í sjónvarpinum sært tú eitt fitt gentusnýð. Hon eitur Vígdis, sigur hon. Hon hevur búð í New York í trý ár og roynt at komið sær fram sum professionellur dansari. Hon veit um sjey aðrar føroyingar, sum ymsastaðni royna at arbeiða innan hesa listagrein, og so droymir hon um, at øll hesi átta einaferð fáa møguleikan at hittast á føroyskum palli at gera okkurt saman. - Dansarar í útlegd, leikarar í útlegd, myndlistafólk í útlegd, sangarar í útlegd.
Gevið teimum ein pall, sum kann fetta okkum sum tjóð.
Tað kostar ikki meira enn ein hálvtrýssinstjúgundapart av einum Skálafjarðartunli/ ikki meiri enn seinasta grótkastið, sum tveitt er í eina ávísa havn/ og heldur minni enn tað kostaði, at flyta ein miðnámsskúla suðuri á landi úr einum býi og út í gaddajørð.
Størsta avbjóðing okkara í 2010 er henda: at fáa fólk okkara at taka seg sjálvt fyri fult.
Framhaldandi góðan flaggdag


c: text/html

text:
Frásøgurnar í hesari bókini eru sera st...
Frásøgurnar í hesari bókini eru sera stuttar. Tær byrja mitt í onkrum og enda brádliga. Tú kanst sjálv/ur finna upp&a...
Eitt løgið skip er ein psykologiskur so...
Eitt løgið skip er ein psykologiskur sorgarleikur um dreingin Elo, sum søkir sær samveru við eitt húski, sum júst er flutt hagar, Elo b&y...
Hvussu er tað at liva sum ung við við á...
Hvussu er tað at liva sum ung við við álvarsligari sjúku? Birita Michelsen leiðir lesaran inn í sítt lív og greiðir fr&aacut...

robotstxt: allowed

filter: keep


text:
Kæru norðbúgvar!
“Norrøna Felagið skal vera annað enn eitt felag, sum á hvørjum sumri skipar fyri útferðum til avtoftað støð”.
Nakað soleiðis málbar fyrrverandi formaður og skrivari felagsins í mong ár, Birgir Kruse seg, tá hann fyri tveimum árum hevði eitt upplegg til kjak á ráðstevnu, sum Norrøna Felagið skipaði fyri í Norðurlandahúsinum.
Hevur Norrøna Felagið nakran tilverurætt? var spurningurin, sum vit settu á ráðstevnuni. Vit ynsktu, at stevnan skuldi sannføra okkum um, at tað arbeiði, sum vit gera í Norrøna Felagnum, er gagnligt og neyðugt.
Vit fingu váttað, at arbeiðið, sum Norrøna Felagið ger, verður virðismett. Frá fleiri síðum. Frá okkara egnu limum, samstarvsfeløgum og stuðlum, men sanniliga eisini frá fólki innan fyri politisku skipanina, ið virðismeta, at tað er ein fólkslig rørsla her á landi og í hinum Norðurlondum, ið savnast fyri at vísa á virðini, ið vit sum norðbúgvar hava til felags.
Politiska samstarvið í Norðurlondum er nakað unikt – nakað heilt serligt í heiminum. Onga aðra staðni hava vit eitt politiskt samstarv millum statir, ið er sprottið burtur úr einum vilja hjá fólkinum. Frá botninum og upp eftir. Ikki øvut, sum ES pyramidan er.
Fyri fáum vikum síðani høvdu vit eitt væleydnað tiltak í Norðurlandahúsinum, har Høgni Hoydal fródliga greiddi frá norðurlendska samstarvinum sæð í ljósinum av, at vit nú fyrsta dagin kunnu hátíðarhalda, at fimmti ár eru liðin síðan Helsingfors-sáttmálin, ið staðfestir politiska norrøna samstarvið, varð undirskrivaður.
Tað eru onnur lond og millumlanda politiskar samansetingar, sum stórliga øvunda tann fólksliga uppbakning, sum Norðurlendska samstarvið hevur. Tað, at eingin mótstøða er ímóti Norðurlandaráðnum og Norrøna Ráðharraráðnum, er nakað heilt serligt.
Tak Evropeiska samstarvið sum dømi. Har eru stórar fólksligar rørslur ímóti samstarvinum. Nógvar ferðir størri enn tær rørslur, sum eru fyri. Har verða politiskir listar stovnaðir til parlamentsvalini við tí endamáli, at niðurlaga og forkoma samstarvinum.
Soleiðis er ikki í Norðurlondum. Eingin – so at siga - er ímóti. Ongin sigur nakað ilt um norrøna samstarvið – annað enn, at Norðurlandaráðið kanska er ineffektivt, og er ein kaffiklubbi, har tað bara verður snakkað og etið, og ov lítið gjørt til nyttu. Tað kann tykjast so, og kann hava tykist so. Men tað er ikki sannleinkin – so langt frá tí.
Og tað er eisini tí, at vit í Norrønu Feløgunum stremba okkum eftir at vísa á fyrimunir við unikka norrøna samstarvinum. Ikki við bara at mála hálovandi ljósareyðar myndir av hesum abstrakta samstarvi, sum so nógv taka fyri givið. Men eisini við at seta evni á dagsskránna, ið røkka longur út enn bara til okkara limir.
Vit hava eitt nú roynt at sett makrelstríðið í Norðurhøvum í eitt fólksligt norðurlendskt perspektiv við einum fundi seinasta vetur.
Og so høvdu vit vitjan av mest eftirspurda fyrilestrarhaldaranum í Norður-londum yvirhøvur síðsta vetur, svenska søgufrøðinginum Gunnar Wetterberg, sum í longri tíð hevur verið snúðningspunkt í øllum norðurlendskum kjaki. Tað hevur hann verið við sínum, ikki endiliga slóðbrótandi, men meira uppklárandi og tó provokerandi tankum um Norðurlond sum eitt samveldi – ein unión – í eini framtíð, sum kanska ikki liggur so fjart frá okkara nútíð. Og mín sann um ikki Annika Olsen, okkara landstýriskvinna við norðurlandamálum, kyndi upp undir henda sama tanka í gjár. Takk fyri tað!
Vit royna støðugt at varpa ljós á fyrimunirnar í norrøna samstarvinum, men sjálvandi skulu vit eisini taka upp vansarnar til kjak, og kanna møguleikarnar fyri at gera nakað við teir, so at eisini vit sum fólkslig rørsla kunnu vera við til at gera Norðurlond til heimsins besta øki at liva og virka í.
Tað royndu vit við einum seinnapartsfundi í gjár, har sjóneykað varð sett á møguleikarnar hjá vinnulívinum í Norðurlondum. Norrøna Felagið og arbeiðs-gevarafelagið í samstarvi, er kanska ikki tað mest natúrliga partnaraskapið, men tað er mín sannføring, at bæði vit nordistar og visjónér vinnulívsfólk fingu nakað burtur úr kjakinum, sum var á Hafnia í gjár.
Men.
Hóast vit seta okkum mál um at førka politisk mørk, ikki bara í Føroyum, men í øllum Norðurlondum, so skal tað tó ikki forða okkum í at kenna heimligu røturnar og vitja avtoftað støð um sumrarnar, um vit hava hug til tess – als ikki. Tí uttan søguna eru vit einki og eiga onga framtíð!
Kære venner fra Island, Norge, Sverige, Danmark og Finland.
Jeg vil endnu engang ønske jer hjertelig velkommen til Færøerne og takke for, at I ville fejre 60 års dagen sammen med os. Forbåbentlig har I haft et godt direktørmøde i dag – fået stukket nogle spændende retninger ud i kortet for præsidiet at tage stilling til på mødet i Reykjavík næste måned.
I må undskylde, at mine velvalgte ord her til 60 års festen blev sagt på et sprog, som de fleste af jer ikke forstod noget af – men jeg kan i korthed sammenfatte, at betydningen af en stærk folkelig stemme i det nordiske samarbejde er lige så vigtig i dag, som den altid har været.
Det er derfor mit ønske, at vi fremover står stærkt sammen i vores forenings-fællesskab, og støtter hinanden i bestræbelserne på at påvise fordelene af et stærkt nordisk samarbejde.
Forhåbentlig får vi en god aften, og jeg kan på vegne af vores forening, som stadig er ung i forhold til jeres, ønske at vi allesammen må få lov til at fejre mange runde jubilæer i tiden som kommer
Kæru vinir,
At enda fari eg at loyva mær at minnast aftur á veitsluborðhaldið, sum vit hildu fyri 10 vetrum síðani í Müllers Pakkhúsi, tá Norrøna Felagið fylti fimmti ár.
Birgir var formaður og eg hevði ta gleði at vera veitslustjóri við tað høvið. Eg minnist aftur við gleði á hugnan, vit høvdu tað kvøldið – og eg síggi á forsamlingini her, at vit eru fleiri, sum eisini vóru við tá.
Hæddarpunktið á teirri veitsluni var tá felagsins góði vinnur, argjaskaldið Viggo Olsen trein upp og frambær eina yrking, sum hann hevði smíðað til høvið.
Mín leiklutur var at standa undir liðini á honum við einum ljósastaka, so hann kundi síggja, hvat hann hevði skrivað á pappírslepan. Ein hátíðarløta, ið eg minnist við gleði og virðing.
Eg fari at enda hesa heilsu til felag, limir og gestir við at frambera tvey ørindi úr yrkingini:
Eyðkenni norrøna fólks og ættar:
altíð at vera sjálvbjargin –
á ferð at finna nýggjar leiðir –
hvar ein hevur reikað í heimi
Her í norðuratlants oyggjum –
har forfedrar okkara settu búgv –
í gaman og álvara hava balst
undir glampandi norðlýsi – væl var valt –
synir og døtur norðbúgva
lat okkum fylkjast
undir norðstjørnuni – í norrønum anda
--
soleiðis kvað Viggo Olsen, sáli.
Vónandi eigur Norrøna Felagið í Føroyum nógv góð ár framyvir. Ynski mítt er, at felagið má nørast og at tankin um eitt enn sterkari norðurlendskt samstarv má styrkjast í árunum framyvir.
Takk fyri øll somul.


text:
Nema er heildarveitari av skrivstovuútgerð til vinnulív og stovnar. Grundreglan er, at alt til skrivstovuna fæst á einum stað.
Vit leggja dent á góðskuvørur, kappingarførar prísir og skjóta tænastu. Fyri at tryggja bestu tænastuna hava vit stóra goymslu og útkoyringartænastu. Vit velja eisini tey bestu merkini og kunnu tí tryggja tær, at okkara vørur altíð eru dygdarvørur.
Nema hevur góða útkoyringartænastu, sum tryggjar, at tú fært bílagda vøru, tá ið vit hava lovað tær hana. So fært tú bestu umstøður at leggja arbeiðið til rættis.
Trýst á myndina ella leinkið niðanfyri fyri at síggja vøruskránna NAGA-talvur.


text:
Sangur og at fólk syngja er líka gamalt sum menniskjan, hetta hevur stimbrað fólk m.a. í gleði, í sorg og í hátíðarløtum gjøgnum øldir.
Felagssangur er sera væl dámdur í Føroyum , er enn ríkur skattur. Nógvir gávuríkir sangarar eru á flestu økjum. Vit eiga onkrar væl útbúnar sangarar, eisini sum virka uttanfyri Føroyar, men vit kundu átt fleiri.
Bara til stuttleika: Eitt kvøldið eg hoyrdi danska landsliðið syngja tjóðsangin, legði eg til merkis, at landsliðið sang ein oktav lægri enn fylgispælið. Tíbetur var meiri flog yvir fótbóltspælinum – teir vunnu. – Hvat tjóðsanginum viðvíkir, klárar føroyska landsliðið seg betri.
Við vónum um hækkað støði
Seinastu árini hava professionellir sanglærar undirvíst í Føroyum. Hetta hevur veruliga sæst aftur.
Men – eitt er at hava evnini at syngja, annað er, hvussu vit brúka kropp og høvdið frítt fyri at fáa sangin meiri optimalan.
At Klaksvíkar Tónlistaskúli, Klaksvíkar Kvøldskúli og tveir kórleiðarar nú í Klaksvík hava tikið stig til at fáa professionell fólk úr Íslandi í 14 dagar er eisini tí, at Ísland liggur lutfalsliga við fólkatalinum ómetaliga frammarlaga í sanglistini við kórum, manskórum, solistum og bólkum.
Komandi 14 dagarnar verður undirvíst í Skálanum. Fullteknað er til skeiðið. Vónandi kemur hetta at gera okkum uppaftur betri og at goymdu kreftirnar verða lyftar upp á hægri støði og at ávirkan ger seg galdandi.
Eisini eru tilrættalagdar konsertir í Christianskirkjuni í Klaksvík og í Havnini, har konsertin verður í Norðurlandahúsnum, sum verða lýstar í komandi døgum. Umframt verður eisini sungið eina løtu fyri unga fólkinum í skúlanum á Skúlatrøð og á Tekniska Skúla fyri at økja áhugan.
Tá vinnan og mentanin standa saman
Loyndarmálið við at brúka røddina rætt er m.a. at: røddin skal kunna ferðast frí. Her skal sambandið millum kroppin og høvdið samskipast og mennast so meiri fæst burturúr. Hetta er sum so ikki øðrvísi enn onnur list og annar ítróttur.
Lat meg so leggja afturat, at hendan lutfalsliga kostnaðarmikla men spennandi verkætlanin hevði ikki kunnað verði framd uttan við høvuðsstuðlunum: Klaksvíkar Kommunu, P/f JFK, P/f Christian í Grótinum. Eisini hava KBI, Mallco, Flogfelag Føroya og Bank Nordik stuðlað.
Alt kann gerast betri!
Jógvan við Keldu
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
Østerlandsk Thehus, ið lat upp í 1889, hevur enn tann dag í dag størsta og besta úrvælið av te í danska kongaríkinum. Te’ini eru úr londum kring allan heimin og hevur Østerlandsk Thehus meira enn 200 sløg á lagur. Úrvælið fevnir um fínastu góðskuna av reinum svørtum, grønum og hvítum te til tey meira siðbundnu aromatiseraðu svørtu, grønu, hvítu og reyðu te sløgini.
Hjá SIRI hava vit fleiri enn 10 av vælsmakkandi te blandingunum frá Østerlandsk Thehus. Talan er um leyst te í sera vakurt prýddum dósum. Eisini ber til at keypa leyst te at fylla uppí dósirnar.
SIRI – tí vit elska gott te


text:
Aftur í dag hevur ein av okkara evnaríku dreingjum skriva undir sáttmála við besta lið felagsins.
Hesuferð er tað 16 ára gamli Meinhard Egilsson sum hevur skrivað eitt ára sáttmála við barndómsfelagið sum bindir hann at felagnum hetta kappingarárið.
Meinhard er enn eitt prógv um tað góða ungdómsarbeiðið sum NSÍ ger. Hansara fótbóltsførleiki er á øllum teimum frammrættaðu plássunum. Meinhard er í mun til sín aldur sera væl fyri fysiskt og skjótur sum ger hann til ein vandamiklan áleypara.
Hann fekk sína debut á besta liðnum hjá NSÍ í mai í fjør, stutt eftir hann var fyltur 16 ár.
Meinhard hevur spælt eina rúgvu av landsdystum á ungdómsliðunum hjá Føroyum. Hann eigur metið sum tann leikari í Føroyum sum hevur spælt flestar landsdystir við U-17 landsliðnum. Í EM undankappingini hjá U-17 landsliðnum í Georgien í 2013, skoraði Meinhard einsamalla liðið táið Føroyar vunnu 1-0 á San Marino.
Venjarafelag Føroya valdi Meinhard sum besta U-18 leikara í 2013 hóast sín unga aldur. Meinhard gjørdist eisini toppskjútti í føroysku U-18 deildini í 2013 á tí unga NSÍ liðnum sum vann FM í U-18 farna kappingarári.
Hjartaliga tillukku við sáttmálanum og góða eydnu.


text:
Veðrið darvar strandferðsluni
14-02-2018 - 09:03 - Jóanis Albert Nielsen
- Smyril lýsir av vegna veðurVegna sera vánaliga veðurforsøgn í morgin 14.02, verður túrurin klokkan 08:30 av Tórshavn og kl.11:00 av Tvøroyri ikki sigldir. Smyril siglir aftur klokkan 16:00 úr Tórshavn.Galdandi fyri:7 Tvøroyri - Tórshavn
- Vánalig veðurlíkindi kunnu darva samferðsluni mikudagin 14.02Sum flestum kunnugt boðar veðurforsøgnin frá ringum veðri, og hetta kann skjótt koma at ávirka samferðsluna í teimum støðum sum hálka og vindur raka harðast. SSL kunnar leypandi um broytingar umvegis heimasíðu og SMS skipan soleiðis at fólk fáa boð so hvørt sum okkurt nýtt er at frætta.Galdandi fyri:100 Tórshavn - Vestmanna101 Tórshavn - Gamlarætt (Kirkjubø)200 Oyrarbakki - Eiði201 Oyrarbakki - Gjógv202 Oyrarbakki - Tjørnuvík300 Tórshavn - Airport - Sørvágur400 Tórshavn - Klaksvík410 Fuglafjørður - Gøtudalur - Klaksvík440 Skálafjarðaleiðin442 Glyvrar - Æðuvík - Rituvík481 Skálabotnur - Oyndarfjørður485 Funningsfjørður - Skálabotnur500 Klaksvík - Viðareiði504 Klaksvík - Kunoy700 Sumba - Vágur - Tvøroyri701 Fámjin - Tvøroyri - Sandvík
- Leið 700 og 701 (1)Vegna ov vánalig koyrilíkindi, koyra leið 700 og 701 ikki fyribils. SMS boð verða send um ella tá koyringin byrjar aftur.
- Avlýsing Leið 90 (1)Fyri veður verða túrarnir kl. 09:30 og kl. 12:30 ikki sigldir. Ætlandi verður siglt aftur kl.16:20Galdandi fyri:90 Tórshavn - Nólsoy
- Avlýsing leið 66 (2)Fyri veður siglir Sildberin ikki fyribils.Galdandi fyri:66 Sandur - Skúvoy


text:
Sparingarnar á Setrinum eru sum at pissa í buks
Mentan22-01-2018 - 08:45 - Jóanis Albert Nielsen
Setrið skal spara pengar. Hetta hevur við sær álvarsamar sparingar fyri okkum lesandi. Orsøkin er eftir okkara tykki ov lítil játtan frá Føroya Løgtingið. Tað er greitt, at politiska skipanin ikki hevur raðfest Setrið í nóg stóran mun. Hetta stendur als ikki í mát við samgonguskjalið hjá samgonguni og heildarætlanina “Fólkaflyting og fólkavøkstur”. Sparingarnar á Setrinum eru sum at pissa í buks. Tað er heitt og fjált eina stutta løtu, men síðani verður tað kalt og klebrut.
Samgongan hevur gjørt summar batar fyri lesandi á hægri lesnaði. Studningurin er hækkaður frá 3800 kr. um mánaðin til 4300 kr. um mánaðin, umframt at studningur nú verður veittur allar 12 mánaðirnar í árinum, og ikki bert teir 11, sum tað var frammanundan. Eisini hava lesandi við børnum fingið betur kor. Setrið hevur eisini fingið størri játtan, men hendan játtanin er bara als ikki nóg stór í mun til framtíðar málini fyri hægri lesna í Føroyum og tann stóra hækkanin av lesandi á Setrinum seinnu árini.
Sparingarnar raka okkum lesandi heilt ítøkiliga. Nevnast kann t.d.:
- Ongin lesandi verður tikin upp til búskaparfrøði í 2018
- Strikað verður lestrarvegleiðarastarv frá 31. mars 2018
- Útsett endursetan av støddfrøðistarvi á Námsvísindadeildini
- 2 valfak á Søgu- og samfelagsdeildini verða strikað
- Løgfrøði verður lagt um til gjaldsskeið
- Starvslæra á Námsvísindadeildini verður skert umframt at eyka samsýningar fyri vegleiðing og próvdøming til bachelor uppgávur verður spard á Námsvísindadeildini
- Fráfaringaravtala er gjørd viðvíkjandi einum lektarastarvi á Sjúkrarøktarfrøðideildini
Hesar sparingarnar gera tað als ikki meira spennandi og lokkandi at lesa í Føroyum. Vit vænta t.d., at fleiri, sum hugsa sær at lesa búskaparfrøði í Føroyum, heldur velja at lesa tað uttanlands. Hetta er ein stórur missur fyri Setrið og Føroyar. Eisini hava hinar sparingarnar við sær, at fakliga støðið lækkar á fleiri deildum á Setrinum.
Í heildarætlanini “Fólkaflyting og fólkavøkstur” frá 2013 er útbúgving og at raðfesta Setrið eitt av greiðu málunum fyri at fáa fólk at støðast. Har verður m.a. sagt um Setrið: “Umframt at endurskoða og styrkja verandi útbúgvingartilboð er neyðugt, at Fróðskaparsetrið mennir nýggj útbúgvingartilboð og granskingarøki, ið føroyska samfelagið hevur tørv á.”
At fólk lesa á Setrinum og ikki uttanlands hevur stóran týdning fyri føroyska búskapin og mentanar- og sosiala lívið. Lesandi brúka teirra pengar her og eru við til at skapa lív og trivna. Hetta hevur eitt stórt virði fyri okkum.
Samgonguskjalið frá 2015 millum Javnaðarflokkin, Tjóðveldi og Framsókn hevur nógv vøkur orð um útbúgving og Setrið. M.a. verður sagt:
- Aldurs- og kynssamansetingin er fremsta avbjóðingin, so samgongan fer alt fyri eitt undir at fremja átøk á hesum øki (...). Hetta ber í sær íløgur í útbúgving og gransking, vinnumøguleikar, lestraríbúðir og fjølbroytt mentanartilboð, so Føroyar gerast lokkandi hjá ungdómi.
- Lagt verður fyri við at gera ætlan um, hvussu vit byggja og menna Fróðskaparsetrið, lestrarbý við tilhoyrandi bústøðum, granskingarkarmar og mentanar- og frítíðartilboð til ung lesandi. Eisini skulu korini hjá lesandi og støkum uppihaldarum bøtast munandi, so hesi kunnu liva og virka í Føroyum.
Vit mæla til, at tit vísa hesu vøkru orð í verki við at játta Setrinum fleiri pengar.
Vit heita á lesandi og starvsfólk á Setrinum um at alment gera vart við hesa serstakliga keðiligu støðu. Bara soleiðis kunnu vit leggja trýst á politisku myndugleikarnar fyri at fáa eykajáttan frá Løgtinginum uppá 7 milliónir kr. soleiðis, at Setrið kann halda áfram uttan sparingar komandi árið.
At pissa í buks fjálgar eina stutta løtu. Sparingarnar hava við sær, at Setrið heldur játtanina, men tað gerst skjótt kalt og klebrut. Mentamálaráðið hevur møguleika at steðga sparingunum við at biðja Løgtingið um eykajáttan.
Hervør Pálsdóttir, lesandi á Setrinum og forkvinna í Føroynevndini hjá MFS
Tráin Petursson Nónklett, lesandi á Setrinum og stýrislimur á Setrinum


text:
Limabræv 2016
Tórshavn 15. 10. 2016
Góðu limir
Ársaðalfundur okkara varð hildin í Skansastovu tann 9. oktobur og væl av fólki var møtt.
Randi og Jóna stóðu fyri vali og vóru afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Í eykanevndini var ein broyting. Helena bar seg undan, og í hennara stað kom Malan Hilmarsdóttir.
Poul Johannes, sum hevur verið grannskoðari hjá okkum í nógv ár, bar seg eisini undan, og fyri hann kom Roar Olsen.
Rasmus hevur verið okkara umboð í Sláið Ring eisini í nógv ár. Hann er nú blivin fomaður í Dansifelagnum á Látrinum, so hann ynskti at blíva avloystur. Andreas, formaður, fer so sjálvur at umboða felagið í Sláið Ring, og Randi verður tiltakslimur.
Veitslunevndin er tann sama, Helga, Elsy, Sunneva og Poula.
Limagjaldið verður tað sama, t.e. 200 kr. fyri støk og 300 kr. fyri pør. Flytast á konto: 445.127.0 í Eik.
Rasmus greiddi frá einum stórum tiltakið, Barnlek, sum verður í Klaksvík 2017. Tað koma umleið 300 luttakarar úr Føroyum, men eini 700 úr hinum Norðanlondunum. Hetta gevur Sláið Ring og okkum, sum fáast við barnadans, eina stóra uppgávu.
Andreas tosaði um okkara barnadans og um, hvussu týdnigarmikil hann er fyri framtíðar føroyska dansin. Hann heitti á fólk um at hjálpa til, tí tað eru ofta tey somu fólkini, sum stríðast har. Um fólk kundu tekna seg til at komi okkurt kvøldi, um tað so var 2 ferðir um árið, so hevði tað gjørt stóran mun. Tað styrkir nógv um dansin, tá vaksin fólk eru við.
Har vóru ikki nógv kvæðaynski. Fólk helt, at tað var nóg mikið at repetera alt, sum vit longu hava lært. Og har er sera nógv tilfar at taka burturav! Skráin kann kanska virka eitt sindur tung fyri limir, sum ikki hava dansað so leingi. Men hetta eru kvæði, sum vit hava haft fyrr, summi av teimum fleiri ferðir.
Tað er sjálvandi ikki tvungið at lesa uppá øll kvæðini, man velur sær tað, sum man hevur bestan hug til.
Restin skal nokk koma so við og við. Og, sum tit vita, eru altíð fleiri stutt kvæði á skránni eisini.
Fólk eru altíð vælkomin at taka onnur kvæði, um tey hava hug til tað.
Tann 19. november verður ársveitsla okkara í Róðrarneystinum á Argjum. Vit hava boðið Vága Dansifelag og Norðstreymoyar Dansifelag í veitslu. Vit leggja fyri við Brúsajøkil. Vit frætta kanska frá himum báðum dansifeløgnum, hvat teirra kvæði verður. Veitslan byrjar kl. 19.00, farið verður til borðs kl. 19.30, stundisliga. Kostnaðurin er 190 kr. Flytast á konto: 445.127.0 í Eik.
Vit eru boðin til hugnakvøld í Eysturoyar Dansifelag tann 26. november. Tekningarlistin kemur at liggja frammi í november.
Vit eru eisini boðin í ársveitslu hjá Dansifelagnum í Havn, tað verður síðsta vikuskifti áðrenn føstuna, tann 18. februar. Vit gleða okkum til hesi kvøldini.
Sum tit vita, hava vit eina heimasíðu, sum vit royna at leggja tilfar á so hvørt. Tit eru vælkomin at skriva ella viðmerkja á hana, á tann hátt kemur eisini meira lív í, adr: www.tokumlatt.fo
Næsta dansikvøld okkara verður sunnukvøldið tann 30. oktober, barnadansurin byrjar kl. 19 og vit vaksnu kl. 20. Tekningarlistin til veitsluna liggur frammi.
Hjáløgd er nýggja skráin hjá Tøkum Lætt. Skráin fyllir umleið helvtina av kvøldinum. Fyrsta kvæðið er altíð beint aftan á kaffisteðgin. Annars eru fólk altíð vælkomin at skipa onnur kvæði.
Við hesum ynskja vit tykkum øllum ein góðan dansivetur.
Nevndin í Tøkum Lætt


text:
1926
Innihaldsyvirlit
Hendingar[rætta | rætta wikitekst]
- 12. mai - Roald Amundsen flýgur við luftskipinum Norge yvir Norðpólin, sum hann náddi fyrstur manna til gongu í 1911.
- 26. mai - Glyvra kirkja verður vigd.
- 6. august - Gertrude Ederle verður fyrsta kvinnan, sum svimur yvir Ensku Kanalina, tá hon svimur frá Fraklandi til Englands.
- 23. august - Kvinnur runt heimin syrgja vælumtókta, italska, sjónleikaran, og sex symbolið Rudolph Valentino sum doyr av búkhinnubruna, einans 31 ára gamal.
- 31. august - Heimskendi gyklarin Harry Houdini doyr av kolubruna og búkhinnubruna.
- 25. november - Deyðarevsing verður aftur sett í verk, aftaná at hava verið avtikin í 1889. Hon verður tó avtikin fyri aðru ferð í 1948.
- 3. desember - Heimskendi rithøvundurin Agatha Christie hvørvur frá heimi sínum í Surrey, hon verður tó funnin aftur 11 dagar seinni.
Ókendar dagsetiningar[rætta | rætta wikitekst]
- Týska flogfelagið Lufthansa verður stovnað.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 16. mars - Jerry Lewis, amerikanskur sjónleikari og skemtari (The Nutty Professor)
- 9. apríl - Hugh Hefner, amerikanskur vinnulívsmaður og stovnari Playboy.
- 30. mars - Ingvar Kamprad, svenskur handilsmaður og stovnari IKEA
- 21. apríl - Elizabeth II, ensk drotning
- 8. mai - David Attenborough, enskur sjónvarpsmaður og lívfrøðingur
- 18. mai - Dirch Passer, danskur sjónleikari (Charles' tante) (d. 1980)
- 1. juni - Marilyn Monroe, amerikanskur sjónleikari og sex symbol (d. 1962)
- 28. juni - Mel Brooks, filmleikstjóri, skemtari og tónasmiður (The Producers)
- 3. august - Tony Bennett, amerikanskur sangari
- 13. august - Fidel Castro, kubanskur forseti.
- 21. september - Eyvindur Mohr, listmálari. (d. 2005)
Andlát[rætta | rætta wikitekst]
- 2. mai - Kvívíks Jógvan, yrkjari. (f. 1843)
- 23. august - Rudolph Valentino, italskur sjónleikari og sex symbol (f. 1895)
- 31. oktober - Harry Houdini, ungarskur gyklari (f. 1874)


text:
Hann varð føddur í Havn í 1809 og var sonur til Jákup Nolsøe, ið var bróður Nólsoyar Páll. Aftan á barna- og læruár her í Føroyum leitaði hann til Keypmannahavnar at vinna sær útbúgving, og heimaftur komin fekk hann starvið sum landslækni í Føroyum. Hann doyði í 1877.
BÓKMENTAVERK:
Longu meðan Napoleon Nolsøe las í Keypmannahavn, fekst hann við at skriva upp kvæði, og hesum starvi helt hann fram við, eisini aftan á at hann var komin heim aftur til oyggjarnar. Úrslitið var so størsta kvæðasavnið, sum einstakur maður hevur lagt úr hondum, tilsamans 109 kvæði.
Handritið er í trimum pørtum, og eita teir soleiðis: 1. bind (265 síður. 46 kvæði):
Qyäabók um fodna Manna Roisnir frá fisti Findartui. Irt i Féreiun o goimt i Huanum ät okkara Døvum. Skriva úr gomlum Bløvum äv Candidatus medicinæ & chirurgiæ N. Nolsøe. Kjeibinhavn 1840«.
2. bind (220 síður. 42 kvæði): »Kväalbók um fodna Manna Brøgd frá fisti Findartui irt i Feroiun o goimt i Huanum át okkara Døvum, umframt näkrir Tottar o Spairuimur úr nuiðgjari Tui samla o skriva äv Candidatus Medicinæ & Chirurgiæ N. Nolsøe. Kjeipmanhavn 1842«.
3. bind (94 síður. 21 kvæði):
»Kväabók um fodna manna brøgd frá fisti findartui irt ui Feroium og goimt ui huanum ät okkara døgum umframt näkrir tottar savna og skriva äv lekjara Candidatus med. & chir. N. Nolsøe. Tórshavn 1851«. Hetta handritið, sum verður varðveitt á Føroya Landsbókasavni, er ongantíð komið út í bók fyri seg, men menn nýttu tað saman við øðrum søvnum, tá heildarútgáva av føroyskum kvæðum var fyriskipað.
Úr: Árni Dahl: Bókmentasøga I-III. Fannir. 1980-83.


text:
Kaj Leo Holm Johannesen stillar upp fyri Sambandsflokkin
3. oktober 2016
Fyrrverandi løgmaður stillar upp fyri Sambandsflokkin
Kaj Leo Holm Johannesen stillar upp fyri Sambandsflokkin til býráðsvalið í Tórshavnar Kommunu.
Kaj Leo er 52 ár, er giftur og eigur 3 børn.
Í tíðarskeiðnum 2008-2015 var Kaj Leo Føroya løgmaður. Hann varð valdur í býráðið í Havn á valinum í 1996. Á valinum í 2000 stillaði hann ikki uppaftur. Hann varð valdur í Løgtingið í 2002. Seinasta árið hevur hann virka sum løgtingsmaður.
Kaj Leo Holm Johannesen heldur, at tá hann nú bjóðar seg fram í býráðspolitikki, so vil hann hava størst møguliga politiska ávirkan. Eg havi nakrar royndir innan politiska leiðslu og politikk annars, sum kunnu koma borgarunum í kommununi til góðar, sigur Kaj Leo.
Tað, sum hann brennir fyri ella tey hjartamál, sum hann hevur sett sær fyri at fara til val uppá, er at styrkja og menna vælferðarøkið í kommununi, styrkja kommunubúskapin og menna Tórshavn sum høvuðsstað.
Kaj Leo sigur víðari, at tá hann hevur játtað at koma á listan hjá Sambandsflokkinum til býráðsvalið í Tórshavnar kommunu, so verður tað gjørt m.a. av hesum orsøkum:
- Eg haldi, at tíðin er komin til, at Tórshavnar kommuna ger broytingar, soleiðis at vit fáa ein størri opinleika um politiskar avgerðir um, hvussu vit brúka okkara skattakrónur best møguligt.
- Eg haldi, at vit skulu selja teir bygningar, sum Tórshavnar kommuna hevur keypt fyri 100-tals mió.kr. fyri skattaborgarans pening, uttan neyvt at vita, hvat endamálið við keypinum er.
- Eg haldi, at vit sum kommuna skulu arbeiða fram ímóti at koma á hædd við aðrar kommunur í Føroyum, tá talan er um eldrarøkt og eldrabúpláss - bíðilistin skal burtur.
- Eg haldi, at vit skulu seta øll segl til fyri at fáa til vega grundstykki/ bústaðarmøguleikar til ungdómin, sum býr og flytir til okkara kommunu.
- Eg haldi, at allar vørur og tænastur, sum kommunan keypir skulu bjóðast út og samskipast, soleiðis at vit sum skattgjaldarar fáa bæði betri og bíligari vørur og tænastur.
- Eg haldi, at tað er okkara ábyrgd sum høvuðsstaðarkommuna at fáa eina semju við landsstýrið um, hvørjar íløgur skulu gerast fyri ikki, at búskapurin verður fyri enn einum bakkasti.
- Eg haldi, at tá ferðafólk, sum ofta gjalda um 5.000 kr. fyri ein dag umborð á ferðamannaskipum, ikki skulu koyra ókeypis í bussi í Tórshavnar kommunu fyri skattgjaldarans pening. Vit hava ikki ráð sum kommuna árini framyvir at økja okkara rakstrarútreiðslur við umleið 6%, sum fíggjarætlanin fyri 2017 leggur upp til - hetta er ikki ábyrgdarfullur fíggjarpolitikkur.
- Eg haldi, at vit skulu lækka kommunuskattin millum eitt og tvey prosent við peningi, sum vit m.a. fáa inn fyri at selja bygningar, sum vit ikki hava brúk fyri.
- Eg haldi, at eitt nýtt býráð eigur at taka upp samráðingar við ítróttarfeløgini, soleiðis at gjørdur verður ein nýggjur tíðarhóskandi sáttmáli um, at kommunan stuðlar ítróttarfeløgunum.
Kaj Leo sigur at enda, at tað hevur stóran týdning, at Sambandsflokkurin til hetta kommunuvalið fær so stóra umboðan og ávirkan sum gjørligt, og at valevnini standa saman um flokkin.
- Eg vóni, at tey, sum verða vald í eitt komandi býráð hava eina stóra virðing fyri hvørjum øðrum, soleiðis at orkan verður brúkt uppá konstruktivt samtarv og samskifti, við tí endamáli at menna okkara bý, sum vit jú øll eru góð við og vilja tað besta.
RN
Aftur


text:
Tænastuportalurin mentur á OutSystems
Komandi tænastuportalurin í Talgildu Føroyum tekur nú veruliga skap. Málið er, at borgarar í Føroyum fáa ein felags portal, har teir samskifta við almennu Føroyar. Tað skal vera lættari, skjótari og tryggari at røkka almennum talgildum tænastum. Harumframt skal borgarin fáa eitt hægri tænastustig, har møguleiki verður at fáa kunning, upplýsingar og enntá atgongd til sjálvavgreiðslur.
13. apríl 2018 undirskrivaðu Gjaldstovan og OutSystems sáttmála um ein menningarpall. Avtalan hevur við sær, at komandi tænastuportalurin verður mentur á hesum palli.
OutSystems er altjóða viðurkendur menningarpallur, ið verður nýttur í fleiri enn 50 londum, í 22 ymsum vinnum og við fleiri enn 245 altjóða partnarum. Í dag eru yvir 167.000 mennarar, ið eru knýttir til OutSystems. Talan er so statt um ein sera vælumtóktan menningarpall, ið hevur sum høvuðsendamál at veita loysnir til skjóta og munadygga menning.
Stórt kanningararbeiði hevur verið gjørt í sambandi við at velja menningarpall til tænastuportalin. Hugt hevur verið at loysnum hjá okkara grannalondum, eitt nú borger.dk í Danmark, island.is í Íslandi og esti.ee í Estlandi. Ígjøgnum hesar kanningar og tøkniligar kanningar av ymsum menningarpallum, komu Talgildu Føroyar í samband við OutSystems.
Í mars í ár vóru Outsystems í Føroyum og høvdu eina verkstovu um møguleikarnar við pallinum. Á verkstovuni vóru føroyskir KT- og tænastuveirarar bodnir at luttaka, so teir kundu fáa eina fatan av skipanini. Orðaskifti var við luttakararnar, og verkætlanarleiðarin á Tænastuportalinum hevur fingið fleiri góðar afturboðanir um tiltakið og sjálvan menningarpallin, og er tískil sera spent um komandi menningina.
Í sambandi við komandi arbeiðið við OutSystems fer Gjaldstovan at bjóða út at menna tænastuportalin. Talan verður um útboð, har ið leitað verður eftir tveimum mennarum at menna tænastuportalin. KT-veitarar kunnu bjóða mennarar fram frá egnari fyritøku, ella sum samtak millum egna og aðra fyritøku. Menningauppgávurnar fara m.a. at fevna um sjálvavgreiðslur, at sýna dátur, álmanakka og fráboðanarskipan. Útboðið verður at finna á Keypsportalinum byrjanini av mai.
Tað hevur stóran týdning fyri Talgildu Føroyar, at tænasturnar til komandi tænastuportalin verða mentar í Føroyum. OutSystems pallurin letur upp fyri møguleikanum, at fleiri KT-veitarar kunnu menna á honum samstundis. Tað er skjótt at venja mennarar upp í skipanini, sum verður nevnd ein low-code menningarpallur. Sjálvur pallurin og arkitektururin í honum ger harumframt menningina sera úrslitagóða, so tað er skjótt frá hugskoti til úrslit á Tænastuportalinum.
Eftir ætlan verður Tænastuportalurin klárur at taka í nýtslu um eitt ár.


text:
Fyrimunakipanin Nordik360
Hvørjar fyrimunir fái eg við Nordik360?
Á øllum stigum í Nordik360 fært tú rentufyrimunir á útvaldum tænastum. Tú fært ókeypis Netbanka og harumframt stóran avsláttur av kortgjøldum, og tá ið tú skalt veksla gjaldoyra.
Við Nordik360+ ella Nordik360Premium fært tú enn fleiri fyrimunir. Les meira.
Hvussu gerist eg Nordik360-kundi?
Tú meldar teg til skipanina umvegis tín ráðgeva í BankNordik. Tá ið bankin góðkennir umsókn og tilmelding, er tað við støði í eini ítøkiligari kredittmeting og fíggjarviðurskiftum tínum ella familjunnar við bankan. ”Familja” skal skiljast sum í mesta lagi 2 vaksin, ið eru skrásett at hava sama bústað umframt børn yngri enn 18 ár, ið búgva heima.
Hvussu nógv spari eg við Nordik360?
Fyri at finna fram til tað stigið, ið hóskar til tín, og harvið vísa á ítøkiligar sparingar í tínum føri, er neyðugt at hava ein fund, har vit gjøgnumganga tíni fíggjarviðurskifti og talið á tænastubólkum. Út frá hesum kunnu vit síðani rokna út, hvussu nógv tú kanst spara.
Hvar síggi eg galdandi prísir fyri Nordik360?
Prísir, tænastur og fyrimunir eru at síggja í galdandi prísbók. Prísbókin er at finna her umframt á øllum deildum bankans.
Kostar tað at gerast Nordik360-kundi?
Nei, tað er ókeypis at gerast Nordik360 kundi.
Hvørja rentu kunnu tit bjóða mær, um eg gerist Nordik360-kundi?
Fyri hvørt stigið er eitt rentuspenni ásett fyri útlán og kredittir, ið eru fevnd av fyrimunaskipanini. Tá ið tú meldar teg til Nordik360, verður tú, út frá kredittmetingini, settur inn í rentuspennið á stignum, tú hevur meldað teg til. Rentuspennið sæst í prísbókini.
Hvørjum viðurskiftum verður hugt at, tá ið tit kredittmeta meg sum kunda?
Kredittmetingin verður framd við støði í ymiskum upplýsingum um teg, m.a. inntøkuviðurskiftum, ogn, skuld, nýtslu, aldri og fyrrverandi fíggjarviðurskiftum.
Hvussu verða míni samlaðu fíggjarviðurskifti roknað út?
Samlaðu fíggjarviðurskifti tíni við bankan verða roknað út sum ein samanlegging av:
- Saldum á útlánum, innlánum, kredittum
- Kursvirði á BankNordik virðisbrævagoymslum, ið eru knýttar at Persónligari PensjónsRøkt, Persónligari OgnarRøkt, Ráðgevingaravtalu og serstøkum ognarrøktaravtalum
- Kursvirði á íløguprógvum
- 1/3 av restskuldini á DLR-realkredittlánum, ið verða umsitin av BankNordik
Kann eg siga upp avtaluna, um eg ynski tað?
Tú kanst til hvørja tíð siga teg burtur úr fyrimunaskipanini uttan freist. Vanligu prísir bankans eru galdandi frá tí degi, útmeldingin fær gildi. Prísir bankans eru at finna í teirri til hvørja tíð galdandi prísbók, ið er at finna á her umframt á øllum deildum bankans.


text:
Deildin
fyri Arbeiðs- og Almannaheilsu 25 ár -
Fólkaheilsuráðið ynskir til lukku við degnum
Fríggjadagin var móttøka á Deildini fyri Arbeiðs- og Almannaheilsu. Pál Weihe hevði áhugaverdan fyrilestur um tey seinastu tjúgufimm árini í granskingarhøpi. Tað vóru mong, sum stukku inn á gólvið henda seinnaparin at heilsa uppá.
Nú í mai verður Deildin fyri Arbeiðs- og
Almannaheilsu 25 ár. Tað var
landsstýrismaðurin í heilsumálum 1988, Vilhelm Johannesen, sum tók stig til
henda nýggja stovnin í Sjúkrahúsverki Føroya. Tað serliga við deildini var, at
yvirlæknin sambært starvslýsingini hevði granskingarskyldu. Upprunaliga var
játtanin til ein serlækna í arbeiðslæknafrøði, ein skrivara og eitt hálvt
reingerðarfólk. Og tað er stórt sæð játtanin enn í dag, sjálvt um starvsfólkini
nú eru vaksin í tali, í løtuni 10. Tey eru lønt av tíðaravmarkaðum
granskingarjáttanum, serliga útlendskum, men eisini heimligum. Virksemið hevur
verið fjølbroytt: Vanlig sjúklingaútgreining, meting av arbeiðsførleika, meting
av arbeiðsplássum og so vágameting fyri einstaklingar og bólkar. Eisini er
deildin ráðgevi hjá Arbeiðseftirlitinum og Skipaeftirlitinum í
arbeiðsmedicinskum spurningum. Granskingarvirksemið hevur verið víðfevnt, men
høvuðsdenturin hevur verið lagdur á, hvussu dálkaringarevni úr havinum kunnu
ávirka heilsuna hjá føroyingum, serliga børnum og ungum. Rokna vit allar
kanningar við, íroknað spurnakanningarnar, man ein stórur partur av Føroya
fólki onkuntíð hava havt við deildina at gera. Hetta granskingarvirksemið er
komið í lag og framt í góðum samstarvi við nógvar ymiskar útlendskar stovnar.
Fyrst og fremst umhvørvismedicinsku deildina á Syddansk Universitet, men eisini
við Keypmannahavnar Universitet,
Arbejdsmiljøinstituttet og Forskningsenheden for Maritim Medicin í
Danmark, Århus Universitet, Universitetini í Tokyo og Akita, Boston
Universitetið og Harvard School of Public Health, umframt Center for Disease
Control í Atlanta. Beint nú arbeiða vit við granskingarverkætlanum innan
immunverjuna hjá børnum, sáðgóðsku, perfloureraði dálkingarevni
í føroyingum, Parkinsons sjúku og sukursjúku. Umframt hetta fer fram granskingarfyrireikandi
virksemi – her verður hugsað um FarGen verkætlanina og so eitt framhald av
verkætlan um strongd/møði hjá sjófólki.
foto: Ólavur Jøkladal


text:
Jógvan uttan Geil, slektaður úr Kálgarði, hevði til vana um vetrarkvøldini at ganga niðan í Laðangarð. Ofta, tá ið hann kom heim aftur til sín sjálvs, út um geil, sá hann huldumann standa í túninum; men einki ilt gjørdi hin heidni honum. Tá ið børnini grótu um kvøldini, rópaði Jógvan, sum kom úr Laðangarði, at tey skuldu tiga inni og ikki leika so í, tí hin gamli undir Liðasteini gekk í túninum. So tagdu óvitarnir og tordu ikki at larma. Huldumaðurin var vanur at ganga um kvøldini í niðasta Kálgarð (sum nú sodnhús er) til kálgarðsbóndan, Jógvan, bróður Jógvans uttan Geil. So hendi tað seg einaferð í einum brúdleypi, sum stóð í Kálgarði (sonur Jógvans giftist við einari gentu úr Øravík), at, meðan tey dansaðu um kvøldið, kom huldumaðurin inn í roykstovuna. Høg var roykstovan, men so stórur var hin heidni, at hann legði hendurnar niður á bitan og toygdi seg framyvir. Eina løtu varð hann standandi, fór so avstað og sakaði ongan. Mamma brúðrina, Marjun í Ólavsstovu (í Øravík), var framsíggin. Hon segði frá, at hon sá huldumannin standa fyri durunum í Kálgarði.
Eftirsíðani, helst um vetrarkvøldini, gekk huldumaðurin ofta oman í Kálgarð. Kálgarðsjógvan las altíð aftanlestur, men kom huldumaðurin inn, legði hann bókina frá sær, um enn hann var mitt í lestrinum. Eitt kvøld, sum Jógvan sat og gjørdi bøn, kom hin heidni inn; hin kristni legði bókina frá sær og fór út. Síðan fóru báðir avstað, hin heidni undan og hin kristni aftaná. Nú sigur hin heidni, at hetta er síðsta kvøldið, ið teir finnast báðir. Hin kristni spyr hví. Hann er so gamal, sigur heiðin, og fer nú at doyggja; bert eina tonn hevur hann eftir í heysi. Sjálvur níggjundi hevur hann verið í húsi, men øll eru deyð frá honum, og hann hevur grivið tey; men nú kemur hann sjálvur at liggja rotin inni, tí hann er einsamallur eftir og eingin at grava hann. Eisini segði hann Jógvani, at tey tvey neytini í fjósi hansara góvu onga mjólk av tí, at konufólkini, ið gingu at mjólka teimum, bannaðu so illa. Ikki sóust teir aftur síðani, hin heidni og hin kristni.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Aftur við Wulff Morgenthaler skeinki eg hvønn morgun kaffi í Googlekrússið. Tað kom frá bókatoyminum, sum í Mountain View í California skannaði allar føroyskur skúlabøkur hjá Námi inn í eina telduskipan, púra ókeypis. Eins ókeypis kunnu somu bøkur lesast á heimasíðuni hjá Námi
. Í dag var serliga hugaligt at drekka Googlekaffi afturvið tíðindunum um, at nú eru tey, sum fáast við Google Maps, landakort og býarkot um allan heim, farin av gøtunum, og inn á søvnini í stóru býunum undir heitinum Google Art Project
. Á telduni ber til at fara á søvn úti í heimi, til dømis danska fornminnasavnið
. Sum brúkari kanst tú sita heima og vitja eitt savn, sum kanska er langt burturi í øðrum londum, ella leggja til rættis eina ferð við skúlanæmingum á júst hesum savni. Samstarvið gongur báðar vegir. Í fólksins navni ber eisini til at senda Google upplýsingar um føroysk søvn, og sjálv ella sjálvur leggja út
allar upplýsingar um savnið, so sum hin vitjandi sær tað. So hvør veit, kanska verða Listasavnið og Søvn Landsins á netinum hvørja løtu, fyri onga rokning yvirhøvur. Enn sum áður má eg bekenna meg sum Googlemann. Gott kaffi í dag!


text:
Meðan landið liggur í andalopi av møguligum ES-stongsli, fer flaggskipið, Dagur og Vika, í summarfrí, nú hundadagar nærkast og allir miðlar blíva stuttligir, tí teir raka the silly season, agurkutíðina.
Fekk hug at tríva í skúlabókina Fjølmiðlar (2008), har eitt brot úr síðu 25 ber yvirskriftina omanfyri, Agurku(tíðindi) og er soljóðandi:
Summartíðin er ikki hin besta til tíðindi. Løgtingið er í summarfrí og flestu starvsfólk, ið taka avgerðir, fara í feriu. Skúlanir eru tómir og loftmiðlarnir taka sendingar av skránni. Hjá teim journalistum, ið eru til arbeiðis um summarið, eru tí fá at spyrja og enn færri, ið tíma at lesa, lurta og hyggja. Sama er galdandi á jólum, men tað er bert um summarið, at hugtakið agurkutíðindi verður drigið fram.
Tað vóru týsk handilsfólk, sum í 19. øld fóru at brúka hugtakið sauregurkenzeit, um ta tíðina á árinum, tá agurkin er búgvin. Umvegis danskt er orðið komið inn í føroyskt. Bretskir journalistar kalla hesa tíðin á árinum the Silly Season. Í báðum førum er talan um hásummartíð, sum vit kanska kundu knýtt aftur at hundadøgum.
Eru stór tíðindi at bera, tá vit raka agurkutíðina, velja vit at goyma tíðindini til samfelagið aftur er í gongd. Tá kunnu vit leggja røttu lunnar undur kjakið.
Vit kunnu siga, at tíðindi eru ein vøra, ið verður send á marknaðin, tá umstøðurnar eru bestar. Ikki fyrr enn tíðindi eru framleidd og kunngjørd, gerast fólk varug við tey. Skúlatíðindi blivu til tá Lærarafelagið fór undir egna tíðindatænastu og valutatíðindi blivu til, tá Eik, táverandi Føroya Sparikassi, fór undir egna tíðindatænastu. Tey tíðindi vit aldri verða varug við, eru ikki tíðindi og skapa einki kjak.
Kjakevni: Kanna eftir, um tíðindaflutningurin í bløðunum broytist um summarið
Kjakevni: Kanna eftir, hvørjar sendingar verða tiknar av skránni í Kringvarpinum, tá summar er
Kjakevni: Hvussu leingi eru sendingarnar í Kringvarpinum í summarfrí?
Kjakevni: Er summarskráin eitt fíggjarligt, heldur enn journalistiskt inntriv?
Kjakevni: Er happing tíðindi?
Kjakevni: Er valuta tíðindi?


text:
Sverri Egholm
17.05.2018 - 06:46
Tíðindi > Lóg & Landaskil > Løgregla
- Eg haldi tað vera í lagi, at barrir hava opið til klokkan fimm um náttina. Tí tað er til morgunballini, at tað gongur galið. Høvdu barrir havt longri opið, hevði man ikki gingið ráðaleysur út á náttina og bíðað eftir, til onkur er nóg fullur til at halda eitt morgunball.
Tað sigur Bjørn Tegner, politimeistari í Grønlandi, í samrøðu við blaðið AG.
Hann heldur tað vera eitt gott hugskot, at barrir sleppa at hava opið tveir tímar longri enn eftir lógini í dag. Hetta hevði minkað um morgunballini og um harðskapin í náttarlívinum.
Spurdur um skipanin í Svøríki við Systembolaget (Nakað tað sama sum Rúsan, red.) er ein møguleiki, sigur Bjørn Tegner við AG, at tað er ein møguleiki.
- Tað er ein politisk avgerð, men sjálvur haldi eg at man gott kann umhugsa tað. Tað riggar væl í Íslandi, har starvsfólk eru útbúgvin at handfara full fólk, sigur hann.


text:
Árni Gregersen, ting.fo 23.03.2017 (09:10)
Avgerð fallin í sakarmálinum hjá Lírabergi
Partafelagið Líraberg og Óli Jacobsen, stjóri, fingu ikki viðhald í Eystara landsrætti í málinum, móti fiskimálaráðnum.
Líraberg hevði skotið málið innfyri landsrættin eftir at Føroya rættur ikki gav teimum viðhald. Men í Eystara landsrætti var ongin hjálp at fáa. Dómarin kunngjørdi dómin og staðfessti bert, at avgerðin hjá Føroya rætti stendur við.
Líraberg stevndi fiskimálaráðnum í sambandi við eina umsók um makrelkvotu og fyri ikki at hava fyrisiti rætt eftir lógini um vinnuligan fiskiskap.
Landsrætturin segði, at Líraberg skal gjalda 75.000 í sakarmálskostnaði.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
27. mars 2018
Myndin ovast: Hoyvíkshólmur í dýrdarveðri. (Mynd: Lív Arge Simonsen)
Hoyvík er ein vøkur bygd. Ikki minst er Hoyvíkshólmur við til at seta sín sermerkta dám á bygdina. Í Hoyvík verður hann vanliga bara nevndur Hólmurin. Sambært matrikulkorti er víddin á Hólminum 5.299 m2, og áður hevur hann verið eitt veðrafrælsi. – Í Indberetninger fra en rejse i Færø 1781 og 1782 eftir J.C Svabo stendur at lesa:”Højvig, en gaard, har 18 marker jord, men udmarken tilfælles med Sund. Her er ein liden inviig, og tæt uden for samme en liden Holm, der græsser et faar, ...”. Poul Wang, ið hevði festið í Hoyvík 1967-1977, hevði eina ferð tvey heimalomb í Hólminum (1966-67), og tað hilnaðist væl. Men seinni varð Hólmurin friðaður fyri seyði. Tað var Páll Vang, ið sat sum landsstýrismaður 1980-1985 og hevði eitt nú landbúnaðarmál um hendi, ið tók hesa støðu.
Stór ódn var veturin 1899-1900, og tá leyp norðari endi á Hólminum (stundum nevndur Ovari Nakkur). Frammanundan var ein fløttur norðuri á. Eftir tað bar ikki til at rógva millum Steinarnar og Hólmin í Sundinum. Tað sigst, at her áttu nakrir av teimum seinastu hiplingunum í Føroyum. Hiplingur er ein fuglur, ið líkist skarvi. Hiplingur er avoyddur í Føroyum, men vónandi fer hann at byggja aftur her á landi.
Eystari endi á suðurendanum á Hólminum, t.e. landsynningshornið, nevnist Nakkurin. Tá ið farið verður oman ella niðan gjøgnum fjørðin, verður vanliga farið á Nakkin ella gjøgnum Sundið, t.e. um suðurrendan á Hólminum ella gjøgnum Hólmasund.
Í kvæðinum Gøtuskeggjum eftir Jens Hendrik Djurhuus (1799-1892) verður sagt frá, hvussu seinastu gøtuskeggjarnir komu av døgum. Her verður Nakkurin nevndur í 29. ørindi. Gøtuskeggjar eru her á veg til Skúvoyar, tí Sjúrður Tollaksson ætlaði sær at biðja um Sigmunds einkju til bróðurin Tórð lága. Har stendur:
Eystfall millum nesja var,
landnyrðingur blæsur,
brimið nógv á landið gekk,
streymur í Nakkin vasar.
Hetta sigur okkum, at Nakkurin í Hoyvíkshólmi hevur verið eitt kent staðarnavn, ikki minst tá ið øll ferðing millum oyggjarnar var eftir sjónum.
Ein viti er á Hólminum. Hann varð settur upp í 1939. Vitin í Hólminum er statsviti, so tað er Søfartsstyrelsen, sum eigur og rekur hann. Tað eru 26 statsvitar í Føroyum. Harumframt eru einir 50-60 vitar, sum annaðhvørt eru kommunalir vitar ella hoyra undir Landsverk. – Vitin í Hoyvíkshólmi er nú av glastrevju, men hevur upprunaliga verið av stáli. Upplýsingarnar hjá Søfartsstyrelsen um vitan í Hoyvíkshólmi eru: “Plastfyr” og “Hvidmalet med rødt bælte”. Hæddin er 3,5 m og tvørmátið 2 m. Vitin lýsir 1:4, t.e. eitt sekund lýsir hann, og 4 sekund er hann sløktur. Ljósmegin er 470 cd (candela). Tað hvíta ljósið sæst frá 7,5 fjórðingum. Í 2002 varð sólfatur sett uttan á vitan; áður varð hann rikin við gassi.
Tað var Føroya skipara- og navigatørfelag, sum heitti á Fiskivinnunevndina um at seta ein vita annaðhvørt á Hoyvíkshólm ella Byrgistanga. Fiskivinnunevndin tók undir við áheitanini. Í Løgtingstíðindum 1. jan. 1937 stendur niðurstøðan at lesa: “Udvalget er enigt med Føroya skipara- og navigatørfelag om, at det, med den efterhaanden stærkt forøgede Trafik, er paakrævet at anbringe et mindre Fyr enten paa Hoyvíkshólm eller Birgistanga. I Storm og daarligt vejr er denne Sejlads i Natmørke forbundet med stor Fare for Skib, Mandskab og Passagerer, idet man som oftest er nødsaget til at holde sig nær til nævnte Pynt (Holm), da man længere ude i ubestemt Afstand fra Kysten som Regel er udsat for svære Braadsøer, foraarsaget af stærk Strøm ved syd- og østlige Vinde.”
Sum kunnugt er eitt ternubøli í Hólminum. Gamalt er, at ternan kemur á halvarðsøku, t.e. 15. mai. Í bútíðini verjir ternan økið, og hon hevur lyndi til at stoyta seg eftir fólki, sum leita sær út á Byrgistanga. Krianin av teimum hoyrist langa leið. Bert um ternudimmið er stilt. Øll eru vit góð við ternuna, og ikki má farast út í Hólmin, meðan hon verpur, klekir og elur pisuna.
Av og á kemur rotta í Hólmin, men tíbetur hevur eydnast at týna hana hvørja ferð. Er rotta í Hólminum, kemur einki undan hjá ternuni.
Í Dagblaðnum 3. juni 1947 stendur í einum broti um Hoyvíkshólm (helst er tað Maurentius Viðstein, ið hevur skrivað): “Tað hevur altíð verið lívligt at farið á Nakkin í góðum veðri og á Sundið í summarmjørka. Ternan hevur ikki bert sett sín dám á leiðina dygst við land, út um Fles og á Nakkin um summarið, men tað hevur verið so lívgandi fjálgt fyri ungfólk úr fuglaleysum stað at koma hagar, ið fuglurin letur og flýgur.”
Ferðalag avmyndað á Kýrbergi 1895. Í baksýninum Hoyvíkshólmur og Hólmasund. (Mynd: Tjóðsavnið)
*) Nakkur: høgt (for)berg, ofta slætt omaná og bratt niðurfyri. Orðið kemur bara fyri í staðarnøvnum.
Heimildir:
Búnaðarstovan, Frammi í Dal, Kollafirði.
Dagblaðið, 3. juni 1947 (Maurentius Viðstein). Tórshavn.
Georg Jacobsen, Søfartsstyrelsen.
Hanus Vang, fyrrv. bóndi í Hoyvík.
Janus Mohr, Hoyvík.
Janus Mohr. Lív og lutir. Frásagnir úr Hoyvík og av Hvítanesi. Hoyvík 1974.
J.C. Svabo: Indberetninger fra ein Reise i Færøe 1781 og 1782. København 1957.
Jens-Kjeld Jensen, ph.d.h.c, Nólsoy.
Løgtingstíðindi. 1. jan. 1937. Tórshavn.
Matrikuldeildin á Umhvørvisstovuni. Argir.
Mourits Mohr Vang, Hoyvík (nú: Norðskála).
Nýggja kvæðabókin, 2. bók. Tórshavn 1997.
Rasmus Joensen, Tórshavn.
Søren Sørensen og Dorete Bloch: Fuglar í Norðurhøvum. Tórshavn 1990.
Marjun Arge Simonsen er cand.phil. í noðurlendskum,
serstakliga føroyskum, máli og bókmentum.
Les eisini á www.ordafragd.com.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Leinkjur um tara:
Nýggjara Tangværket
Eldra Tangnetværket
AlgeCenter Danmark
Ein góð norsk yvirlitsrapport frá SINTEF, juni 2014: A new Norwegian bioeconomy based on cultivation and processing of seaweeds - Opportunities and R&D needs
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Frítíðarheimið í Skrivaragøtu
Skrivaragøta 5
100 Tórshavn
Tlf. 313353
Teldupostur: friskriv@av.fo
Frítíðarheimið heldur til í sethúsum í Havn. Húsini eru í tveimum hæddum og lyfta er millum hæddirnar. Frítíðarheimið veitir bæði dag- og døgnumlætting. Pláss er fyri at hava 5-6 fólk í døgnumlætting samstundis. Á Frítíðarheiminum eru fimm kømur, tveir køkar, stovur, uppihaldsrúm, sansirúm og baðirúm.
Stovnurin miðar ímóti, at nøkta tørvin hjá avvarðandi fyri umlætting, eins og hædd verður tikin fyri ynskjum og tørvi hjá hvørjum einstøkum borgara. Dentur verður lagdur á at vísa virðing, og at hvør einstakur verður stuðlaður í at hava mest møguliga ávirkan á egið lív. Samstarv við foreldur og avvarðandi hevur stóran týdning. Harumframt virða vit tað tætta samstarvið, vit hava við aðrar stovnar, sum viðkoma borgarunum.
Virksemi verður, í tann mun tað ber til, lagt til rættis soleiðis, at borgararnir hava møguleika fyri vinalagi, samveru og tiltøkum við sínum líkum. Støði verður altíð tikið í tørvi og áhugamálum hjá tí einstaka, og í hvørji tiltøk eru ymsastaðni. Frítíðarheimið hevur egnan buss.
Í alt 11 starvsfólk arbeiða á Frítíðarheiminum í Skrivaragøtu.
Dagført tann 28-09-2015


text:
Álka (lat. Alca torda L; da. Alk) líkist lomviga á liti bæði summar og vetur — tað mesta, ið brýtur av, er ein hvít strika frá eyganum fram í nevið, og á barkanum er hon brúnlig. Nevið er svart við hvítari striku tvørturum og við króki á endanum. Hon eigur í flestu londum her uttanum, bæði norðanfyri og unnanfyri. Gongulagið hevur hon ringt,
men flogið er gott, og sera røsk er hon á sjónum, kann kava niður á meir enn 30
favna dýpi og vera 3 minuttir undir. Hon livir í bjørgunum um somu leið sum lundin. Ofta eiga tey bæði nær hjá hvørjum øðrum, og vanliga semja tey væl. Bústaðin hevur hon mest í rivum og gjótum, helst undir einum steini ella skorti, so hon fær ligið turr. Reiður ger hon einki, eggið liggur á berum gróti ella eyri. Sum flestu bjargafuglar verpur hon eittans egg, hvítt við svørtum blettum. Pisan er bleikgrá um høvur og háls, dimm næstan svørt omaná.
Álkan verður drigin og fleygað saman við lunda. Yvirhøvur er heilt lítið til av henni; tó eru berg, hvar maður kann fleyga eitt stórthundrað, hendir seg hálvtannaðhundrað ein dag. Við býti verða 3 álkur mettar móti einari lundavørðu (t. e. 5 lundar) og móti einari lomvigakneppu (2 lomvigar), og yvirhøvur eru tær allar nakað javnar í tyngd, um 2 kg hvør. Á ólavsøku eru álkurnar farnar á sjógvin. Pisurnar kennast frá, av tí at tær eru hvítar framman á hálsinum og hava nógv klænri nev við ongari striku á ella afturfrá.
Móti vetri fara tær flestu suðureftir; summar halda seg úti á havi, summar inni við hálendsku og fronsku strendurnar, og inni á øllum norskum firðum eru tær at síggja. Ikki so fáar eru um Føroyar allan veturin. Tá eru bæði ungar og gamlar hvítar framman á hálsinum. Nakað verður tá skotið av teimum, og ta tíðina eru tær frálíka feitar.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Fiskimálaráðið hevur gjørt av at játta pening til 12 nýggjar verkætlanir av játtanini til Fiskivinnuroyndir 2010.
Harumframt er framhaldandi játtan latin 6 verkætlanum, sum byrjaðu í 2008 og 2009, sí fylgiskjal 1.
Tilsamans fáa 18 verkætlanir játtaðan stuðul fyri íalt 7,358 mió. kr. harav 5,001 mió. kr. fyri 2010.
22 nýggjar og 6(7) framhaldandi verkætlanir ella tilsamans 28(29) verkætlanir søktu upprunaliga um tilsamans 10,656 mió. kr. harav 7,701 mió. kr. fyri 2010. Eitt sindur fleiri umsóknir vóru í ár enn í 2009 (26), men færri enn í 2008 (32+1). Áhugavert er at leggja til merkis, at aftur í ár er fíggjarstyrkurin, sum verkætlanir søkja um frá FVR, undir helvtina av samlaða kostnaðin (41%)[1]. Tá talan er um størri eginfígging, er sjáldan talan um nógvan reiðan pening, men heldur ofta “kapitaliseringar” av eginavriki ella metta virðið, sum verður latið til verkætlanina. Onkur fígging kemur eisini uttanífrá.
Umsóknirnar hava verið viðgjørdar eftir sama leisti sum undanfarin ár, og eru mannagongdirnar fyri viðgerðini lýstar her.
Seinnu árini hevur dentur verið lagdur á at fáa vinnufyritøkur at luttaka meira í verkætlanum, og er hetta eydnast rímiliga væl, men als ikki so væl sum í 2009. Aftur í ár varð serligur dentur lagdur á at fáa verkætlanir innan ásettu 3 høvuðsøkini[2], og at fáa verkætlanir innan hesi økini, sum kundu hava orkusparing við sær. Í ár fingu øll trý raðfestu økini stuðul fyri 2010 (bert tvey av raðfestu økjunum fingu stuðul í 2009).
Í ár hava vinnufyritøkur fingið 45% (63% fjør) av játtanini, meðan almennir stovnar[3] hava fingið heili 25% (bert 3% í fjør). Hetta uppbýtið av givnum játtanum í 1)Vinnufyritøkur 2)Almennir stovnar, 3) Granskingarkjarnur og 4) PhD og PostDoc hevur verið nýtt í nøkur ár:
Tær tríggjar Granskingarkjarnurnar, sum Fiskimálaráðið setti á stovn í 2003/2004 hildu allar uppat 31. mars 2009 (eftir góðum 5 árum).
2 nýggjar granskingarkjarnur vórðu settar á stovn 1. juni 2009. Talan er um Kjarnuna fyri . Størvini eru tíðaravmarkað til 3 ár við møguleika fyri leingjan við 2 árum. Báðar kjarnurnar hava hýsingaravtalu við Havstovuna.
4 PhD-verkætlanir hava fingið 25% (móti 12% í fjør) og Granskingarkjarnurnar hava einans fingið 5% (móti 22% í fjør)[4]. Hetta uppbýtið av játtaðum stuðli hevur verið nýtt í nøkur ár, og sæst hetta væl á stabbamyndini niðanfyri:
Bert ein vinnugranskaraverkætlan verður stuðlað í 2010. Ynskiligt er, at vinnan nýtir hendan møguleika at “slúsa” granskarar inn í virkini (FVR endurrindar 50% av kostnaðinum, tó hægst 300.000 kr. árliga í upp til 3 ár).
Styttingar:
Vgr: Vinnugranskaraverkætlan
Phd: PhD-verkætlanir.
V: Vinnuverkætlanir,
G: Granskingarkjarnurnar (framleiðslutøkni og reiðsskapstøkni)
A: Almennar verkætlanir
Árligu játtaninar í tølum og procentum:
[1] Í 2009 34%, í 2008 góð 42%, sum var væl minni enn í 2007, tá søkt var um 2/3 frá FVR.
[2] 1) Burðardyggur fiskiskapur, 2) Royndarveiða og virðisøking av fiski og 3) Búskaparlig og samfelagslig menning av fiskivinnuni
[3] Stuðul hevur verið latin til Havstovuna (2004-10) og Fróðskaparsetur Føroya (2007-08)
[4] Roknað varð við 3 kjarnum við byrjan av 2009. 2 nýggjar granskingarkjarnur vórðu settar á stovn 1. juni 2009 – ein fyri Veiði- og Reiðskapstøkni (við denti á at minka oljunýtsluna (orkusparing)) og ein fyri Framleiðslutøkni (við denti á framleiðslu og gagnnýtslu av allari hjávøru (biotøkni). Tann fyri fiskivinnubúskap er útskotin. Í fjør vórðu 3 PhD-verkætlanir stuðlaðar. Framhaldandi fær ein vinnugranskari stuðul frá FVR.
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Tó var ikki nógv telefonbók yvir repertoire'inum, tvørturímóti. Talan gjørdist um eina stak vakra og hugbindandi løtu. Ein frálíkur háttur at brúka eitt annars regnvátt sunnukvøld í mai! Á skránni vóru løg frá plátu tríverkinum Time, ið telir tær tríggjar útgávurnar Balladeering (2009), Time (2011) og December Song (2013). Tríverkið hevur verið í uppskoti til Norðurlendsku Tónlistavirðislønina.
Sum heild var talan um balladukendan, droymandi og meditativan tónleik. Við rót í jazzi gamaní, men eisini í "ballads". Á donskum máli er ein "ballademager" ein ótangi ella ófriðarkroppur, men tað gevur lítla meining tónleikaliga tala. Tá tónleikaballadur eru ordiliga góðar, eru tær jú vakrar og friðsælar. Soleiðis var eisini í kvøld, og tí vóru teir fýra tónleikararnir balladumakarar í bestu merking. Huglagið var eisini lætt og skemtiligt millum løgini, og tað tóktist sum at teir høvdu eina glaðlynta samveru sína millum.
Kompositiónirnar vóru yvirhøvur einføld og vøkur løg, ið tíðum mólu í kring, við denti á atmosferu. Hetta sykliska var m.a. undirstrika við frálíka góðari nýtslu av gittareffektum, ið teir báðir Bill Frissell og Jakob Bro stóðu fyri. Ein hevur av og á haft tað fatan, at jazz gittaristar ikki eru so glaðir fyri effektir. Tí var stuttligt at hoyra so dugnaligar jazz gittarleikarar nýta bæði delay, distortion og reverb effektir á hegnisligan og væl integreraðan hátt.
Bill Frissell speysaði enntá út tað einu løtuna við distortion og delay, og skapti í prosessini nøkur hugtakandi loops, ið sluppu at koyra afturvið tónleikinum. Hugtakandi at líða á! Tónleikurin vakti í støðum assosiatiónir til dreymakenda universið, ið gittarleikarin og prodjúsarin Daniel Lanois hevur staðið fyri í ymsum samanhangum (U2, Bob Dylan, Neil Young, Emmylou Harris, Neville Brothers, umframt solo útgávurnar í egnum navni).
Undir konsertini fór eg at hugsa um ein biltúr til Runavíkar í tí harrans ári 2000. Á túrinum fór eg innar í Kiosk Vár, og á fløguhyllini fann eg soundtrackið til Million Dollar Hotel. Filmurin var einki serligt, men soundtrackið hugtók. Tað skuldi vísa seg at samantvinna tríggjar gittarleikarar, ið mær dámar væl: The Edge úr U2, áðurnevnda Daniel Lanois og Bill Frissell. Eg havi ikki lurtað líka nógv eftir Frissell sum teimum báðum fyrru, men hann stendur einki aftanfyri og tað var ein frægd at hoyra hann í sprelllívandi lívi í kvøld. Saman við Bro manaði hann fram ein hugtakandi lagvevna.
Yngstur var Thomas Morgan, men hann var sína uppgávu vaksin. Sum bassleikari í hesi trummuleysu uppseting var hann rútmiskt og perkussivt akker. Spældi onkuntíð nógv og orkumikið, men ongantíð soleiðis at tað ikki riggaði í heildini. Áðrenn tað eina lagið viðmerkti Jakob Bro, at tað var ognað trummuleikaranum Paul Motian, ið andaðist í 2011. Motian var orsøkin til at teir fýra á pallinum komu at kennast, og lagt var afturat, at alt tríverkið Time í roynd og veru er ognað Motian. Ein vøkur heilsan til ein farnan tónleikavin.
Saksofonleikarin Lee Konitz er ein søga fyri seg. 87 ára gamal framførdi hann við lívlangum royndum í viðførinum. Onkuntíð legði hann saksofonina frá sær, og sang og murraði bara stillisliga og inniliga. Tað var rørandi at hoyra henda aldrandi mannin syngja orðleysar tónar. Onkuntíð verður tosað um "søgurnar veingjasuð", og tað haldi eg er ein hóskandi lýsing av løtuni. Konitz hevur eina langa lívsleið innan jazz tónleikin. Sum dømi úr rúgvuni kann nevnast, at hann var fastur fúsur á Miles Davis savnsplátuni Birth of The Cool frá 1957, ið tekur samanum upptøkur frá 1949 og 1950.
Søguliga sveiggið fekk eina eyka dimensión við eykalagnum; eitt nýskrivað lag, ið bar meira dám av jazz standardi enn restin av konsertini. Hetta breyt eitt sindur frá, men tað var í lagi, tí tað vísti hvagani teir vóru komnir. Tónleikaliga eins væl og landafrøðiliga. Alt í alt ein vøkur løta og ein góð konsert. Jakob Bro og vinir hava her við skrivað seg í minnið. Takk fyri!


text:
23.04.2018 (14:54)
Fysioterapeutar til deildina fyri Endurvenjing í Eysturoy
Deildin fyri Endurvenjing í Viðskiftadeplinum søkir eftir virkisfúsum fysioterapeutum til tvey barnsburðarfarloyvisstørv í toyminum í Runavík. Talan er um tvey størv á 40 tímar um vikuna, við møguleika fyri niðursettari tíð. Størvini verða sett 15. mai 2018, ella eftir nærri avtalu.
Deildin fyri Endurvenjing
Deildin fyri Endurvenjing er ein deild í Viðskiftadeplinum í Almannaverkinum, ið veitir endurvenjing, eftir §29 í Forsorgarlógini. Við støði í tvørfakligari hugsan, veitir deildin borgarum endurvenjing í eitt avmarkað og frammanundan avtalað tíðarskeið.
Á deildini starvast 10 starvsfólk, harav 2 fysioterapeutar og 2 ergoterapeutar eru í Runavík, meðan 3 fysioterapeutar og 2 ergoterapeutar og 1 leiðari eru í Tórshavn.
Málið er at veita endurvenjing til borgarar í arbeiðsførum aldri, har tað við miðvísari venjing ber til at røkka heilt ella partvís sama førleika sum frammanundan. Høvuðsmálið við endurvenjingini er, at borgarin fær eitt sjálvstøðugt og virkið arbeiðs- og heimalív. Arbeitt verður eftir málum og virkisætlanum, sum verða orðað í samstarvi við borgaran.
Harafturat kemur deildin fyri Endurvenjing eisini at veita avmarkaðar tænastur til borgarar og starvsfólk á sambýlum hjá Trivnaðardeplinum í Tórshavn, Eysturoy og Klaksvík. Talan er um eitt nýtt arbeiðsøki, undir uppbyggjan, sum kemur at fevna um fólk við fjølbreki ella seinheilaskaða. Málið er at finna loysnir, sum bøta um mistu førleikarnar og veita viðlíkahaldandi venjing.
Arbeiðsuppgávur
Terapeutiska arbeiðið á deildini, tekur støði í tvørfakligum hugsunarhátti, har fysioterapeuturin arbeiðir við ymiskum háttaløgum, í mun til, hvat endamálið við fysioterapiini er.
Uppgávurnar hjá fysioterapeutinum kunnu t.d. vera:
- at viðgera umsóknir um endurvenjing
- at veita kropsliga venjing:
- økja kropskensluna, rørsluna, styrkina og stabilitetin, betra um úthaldni og javnvágina
- at venja flytføri:
- betra gonguførleika og flytføri annars, tillagingar, sum t.d. hjálpartól
- at gera metingar av førleikum í mun til tænastur, venjingar og fyriskipanir
- vegleiða starvsfólkum og avvarðandi í at vera um borgaran
- at veita vegleiðing í mun til venjing, tillagingar og hjálpartól í Trivnaðardeplunum
- at loysa fyrisitingarligar uppgávur
Førleikar
Útbúgving sum løggildur fysioterapeutur.
Væntanir
Ynskiligt er, at tú ert fakliga væl fyri og hevur viðkomandi starvsroyndir. Eisini vænta vit, at tú ert tænastusinnað/ur og vilt virka fyri, at borgarin verður settur í miðdepilin. Tær dámar væl beinleiðis samband við borgara og avvarðandi, soleiðis, at tú arbeiðir við støði í møguleikum heldur enn forðingum, samstundis, sum tú hevur hug og evni at samstarva við ymiskar fakbólkar. Tú mást trívast í einum ferðmiklum gerandisdegi, og tá arbeiðsuppgávurnar eru fjøltáttaðar, er tað ein treyt, at tú hevur góð samstarvsevnir og dugir at arbeiða sjálvstøðugt. Vit vænta, at tú dugir at orða teg í skrift og talu. Neyðugt er at hava koyrikort til bil.
Setanar- og lønarviðurskifti
Setanarstaðið er Almannaverkið, við tænastu í løtuni í Viðskiftadeplinum, og starvsstaðið er í Runavík. Tey, ið sett verða, mugu tola broytingar í starvinum, og at hetta kann verða umskipað til eisini at fevna um aðrar uppgávur. Tá tænasturnar fevna um alt landið, má roknast við koyring.
Lønar- og setanarviðurskiftini eru eftir sáttmála millum Fíggjarmálaráðið og Fysioterapeutfelagið.
Umsókn
Skrivlig umsókn við avritum av prógvum, autorisation, CV, viðmælum v.m. skal sendast til starv(at)av.fo ella til Almannaverkið, Staravegur 18, Postsmoga 3096, 110 Tórshavn. Viðmerkjast skal “Starv í Viðskiftadeplinum, fysioterapeutur”
Freist
Umsóknir skulu vera Almannaverkinum í hendi í seinasta lagi 07.05.2018 kl. 12.00. Nærri upplýsingar um starvið fáast við at venda sær til Guðrið Jacobsen, deildarleiðara ella Anders Pedersen, ergoterapeut, á telefon 360000.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Rakul Sjúrðardóttir Frederiksberg
12.03.2017 - 12:00
Mentan > Uttanlands > Politikkur
Hollendski staturin hevur noktað turkiska uttanríkisráðharranum, Mevlet Cavusoglu, at lenda í Hollandi. Turkiski familjuráðharrin, Fatma Betul Sayan Kaya valdi tí at koyra úr Týsklandi til Hollands. Eftir at hon var komin, var hon biðin um at fara úr landinum. Nú lovar turkiski forsætisráðharrin, Binali Yildirim at hetta skal hevnast. Hetta skrivar dr.dk.
Turkaland og Holland klandrast, eftir at tveir turkiskir ráðharrar hava fingið at vita, at teir ikki eru vælkomnir til Hollands at føra valstríð í sambandi við, at turkar skulu atkvøða um stýrisskipanarbroyting.
"Vit hava mótmælt á sterkasta hátt ímóti hesari støðuni, og vit hava kunnað hollendskar myndugleikar um, at vit fara at hevna á harðasta hátt, sigur Binali Yildirim, forsætisráðharri, við Reuters.
16. apríl skulu turkar atkvøða um stýrisskipanarbroytingar. Hesar broytingar kunnu geva Recep Tayyip Erdogan forseta meira vald, skrivar dr.dk.


text:
Soðsteinar (zeolittar) eru úrskildir burtur úr vatni, sum hevur runnið gjøgnum rivur og poknur í grótinum, tá tað enn var heitt. Soðsteinarnir eru evnisliga nær skildir, men í skapi eru teir sera ymiskir. Mest vanligu soðsteinarnir eru mesolitt, stilbitt og chabasitt. Í Føroyum eru eini 15 sløg av soðsteini, og eru teir høgt í metum hjá mineralsamlarum, ið stundum vitja Føroyar fyri at finna hesar.
Chabasitt
Chabasitt er ein soðsteinur, har krystallskapið líkist nógv einum terningi. Ofta vaksa krystallirnir saman í teggjum, sum kunnu gerast fleiri cm stórar. Krystallsamanvøkstur sæst ofta soleiðis, at hornið á einum krystalli stingur seg út gjøgnum slættan á einum øðrum. Chabasitt líkist nógv kalsitt, men er harðari og rýkur ikki av sýru, sum kalsitt.
Kloyving: Kloyvist tríggjar vegir
Herða: 5
Litur: Litleysur, gulligur
Evnistyngd: 2,1
Krystallfylki: Sekshyrnt
Skin: glas
Annað: Eyðkendar terningar
Mesolitt
Mesolitt er ein nálaskapaður soðsteinur, ið hevur hárfínar, ofta fleiri sentimetrar langar krystallnálir. Hesar nálir kunna eisini vaksa í kúluskapaðum trunkum. Tær eru sera skroypiligar, og ein skal vera varin fyri ikki at bróta tær ella stinga seg av teimum.
Kloyving: Ójøvn
Herða: 5
Litur: Litleysur
Evnistyngd: 2,3
Krystallfylki: Einhalsfylki
Skin: Glas ella silki
Annað: Sera viðbrekin
Thomsonitt
Thomsonitt er nálaskapaður soðsteinur, men tær fløtu krystallnálirnar eru ofta tætt vaksnar saman í kúluskap. Um kúlan er skorin av, ber til at síggja, hvussu nálirnar geisla innan úr miðjuni.
Kloyving: Góð kloyving
Herða: 5
Litur: Litleysur til hvítur
Evnistyngd: 2,3
Krystallfylki: Rætthyrnisfylki
Skin: Glas
Annað: Sæst ofta sum smáar kúlur
Analcim
Analcim er harðast av øllum soðsteinsløgunum. Analcim er eyðkent av sínum krystallskapi, sum kann minna um ein fótbólt. Tað kloyvist ikki, men sorlast, tá sligið verður á tað. Analcim er ikki av mest vanligu soðsteinsløgunum í Føroyum.
Kloyving: Sorlast
Herða: 5 – 5,5
Litur: Litleys til hvítur
Evnistyngd: 2,3
Krystallfylki: Regluligt fylki
Skin: Glas
Annað: Serstakt krystallskap
Heulanditt
Heulanditt er soðsteinslag, eyðkent við diamantlíknandi krystallskapi, perlukendum skini og av at tað lættliga kloyvist ein veg. Krystallirnir eru ofta smá, men kunnu tó væl vera ein til tveir sentimetrar.
Kloyving: Kloyvist ein veg
Herða: 3 – 3,5
Litur: Litleysur, veikt litbrá
Evnistyngd: 2,2
Krystallfylki: Einhalt
Skin: Glas, perlu
Annað: Eyðkent krystallskap
Stilbitt (desmin)
Krystallirnir eru avlangir og flatir, men ofta liggja teir tætt saman, so at teir líkjast einum bundi. Stilbitt kloyvist bara ein veg. Hetta soðsteinslagið er eitt av mest vanligu at finna í føroysku náttúruni.
Kloyving: Kloyvist ein veg
Herða: 3,5 – 4
Litur: Litleysur til hvítur, gulligur
Evnistyngd: 2,2
Krystallfylki: Einhalt
Skin: Glas, perlu
Annað: Sloyfubundi


text:
Samferðslumálaráðið: Nýtt tunnilslið skal bora tunlar til smærru bygdirnar
politikkur31-03-2017 - 15:29 - Jóanis Nielsen
Nýtt tunnilslið skal bora tunlar til smærru bygdirnar
Landsverk fer at stovna eitt nýtt tunnilslið, sum eftir ætlan fer at bora tunlarnar til smærru bygdirnar.
“Hesar farleiðir hava í mong ár ikki verið nóg tryggar, og løtan er tí komin til at gera tunlar heldur enn at bøta um verandi vegir”, sigur Henrik Old, landsstýrismaður í samferðslumálum.
Á fíggjarlógini fyri 2018 verður peningur játtaður, so Landsverk kann útvega sær boriútgerð og fara undir at bora so langt, sum játtanin røkkur á hvørjum ári.
Nakrar av farleiðunum, ið hava verið nevndar, eru farleiðin til Fámjins, til Dals, Tjørnuvíkar og til Gjáar umframt aðrar. Støða er ikki enn tikin til raðfylgjuna av tunlunum.
Mett verður, at tað er bíligari at lata Landsverk gera tunlarnar til smærru bygdirnar, tí tá verða teir gjørdir fyri kostprís, og játtanin røkkur longri.
Gásadalstunnilin, ið lat upp fyri almenninginum fyri 10 árum síðani, var seinasti tunnilin, ið Landsverk sjálvt gjørdi, og var hann bíligur at gera.
Væntandi kann tunnilsliðið bora umleið 750 metrar um árið.
Landsstýrismaðurin fer í næstum saman við Landsverki at viðgera, hvør ið skilabesta skipanin av tunnilsliðnum og boringini er, tað sigur Henrik Old, landsstýrismaður í tíðindaskrivi.


text:
Kristina Clementsen skrivar klummuna hesa vikuna,
Góði politikkari
Eg vil persónliga ynskja tær hjartaliga til lukku við tí framíhjárætti tú hevur í okkara samfelag. Føroyingar hava pakkað gávuna pent inn og givið tær hana. Tað man vera ótrúliga dýrabart, og eg dugi ikki at ímynda mær, hvussu stóran prís tú setur á henda framíhjárættin. Eg vænti, at tú manst virða hann líka væl sum Gollum í Ringanna Harri dyrkar Ringin. Nevniliga at sita í Løgtinginum og hava so kempistórt vald. Tú hevur ikki bert ábyrgdina av at gera okkara samfelag betri, men eisini at vísa føroyingum virðing. Er tað ikki frálíkt? At brúka títt vald til at kunna broyta okkara samfelag til tað betra – fyri allar føroyingar.
Og nú havi eg hug at siga… Blíðar heilsur ein býttlingur.
At leggja misálit á løgmann er álvarsamt og eigur ongantíð at verða brúkt sum politiskt amboð ella fyri stuttleikar. Misálitið, ið varð lagt fram fyri nøkrum døgum síðani viðvíkjandi hjúnabandslógina var einki annað enn misnýtsla av tí valdi, ið tit hava. Tit pástóðu, at løgmaður hevði gjørt skeivt – hóast allur fakligi kunnleiki segði, at hann ikki hevði. Tit valdu at taka eina politiska støðu til málið heldur enn at lurta eftir fakkunnleikanum, ið varð lagdur fram fyri tykkum. Og júst í tí løtu fellur tykkara trúvirði og tit velja ikki at taka ábyrgd av tí framíhjárætti, ið tit hava í hesum málinum.
Tit royndu av øllum alvi at flyta fokus frá tí veruliga og týdningarmikla málinum. Tit royndu við misálitinum at forða fyri kærleikanum. Hevði eg verið tykkara lærari hevði eg uttan iva givið tykkum eitt flott og kempistórt 12 tal í próvtalsbókina fyri AT ROYNA. At hava møguleikan at leggja misálit á løgmann/kvinnu og landsstýrisfólk er týdningarmikið. Men tað eigur ikki at verða brúkt sum eitt kavrátt og kalt partapolitiskt amboð. Um tað var fyri at føra fram tykkara boðskap – ja, men so haldi eg ikki, at nakar ivast í, at tit ikki ynskja tvey av sama kyni somu rættindi, sum onnur í okkara samfelagið hava.
Ofta fari eg at ivast í, hvat hendir, tá ið tit traðka innum dyrnar á Løgtinginum og um tit missa virðið fyri tí politisku skipanini.Tað vísir seg tíverri eisini í nógvum kanningum, at valdsmiklir persónar duga betri at siga ósatt.
Eg havi lært at altíð pakka gávuna pent upp og vera glað fyri tað, ið verður mær givið. Men soleiðis er tað kanska ikki í politikki, ella hvat?
Les eisini: Andstøðan fylgir ikki fakligari ráðgeving


text:
Danjal av Rana 17.02.2017 (11:36)
Heimsins besti pylsuvognur letur uppaftur
Skýlið í Vági, sum onkur hevur havt hug at kalla fyri heimsins besta pylsuvogn, letur upp aftur í kvøld. Tað boðar Suðurrás frá.
Tað eru hjúnini Sigmund og Rowena Bech úr Porkeri, sum hava keypt Skýlið og nú lata upp klokkan 18 í kvøld.
Tað var 30. desembur 2015, at gomlu eigararnir, Flemming og Ásgerð Stenberg, stongdu fyri seinastu ferð og góvust við at reka pylsuvognin, sum hevur verið til sølu síðani.
Les eisini Bygdamynd hvørvur í kvøld
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sverri Egholm
10.04.2017 - 19:35
Klokkan 12:28 føroyska tíð, varð fyrsta brotið av nýggjasta umfarinum av væl umtóktu sendirøðini Skam, tøkt á netinum. Og áhugin hevur verið stórur, siga tey á NRK, sum framleiðir sendirøðina.
Sana (Iman Meskini) hevur høvuðsleiklutin í hesum umfarinum, sum eisini verður tað síðsta, og í fyrsta brotinum verður eisini nomið við ymsar støður, sum hon kemur í sum muslimur.
VG skrivar, at fleiri høvdu trupulleikar at síggja brotið, tá tað varð kunngjørt, og hetta var tí, at NRK hevði tekniskar trupulleikar.
Sum skilst verða fleiri brot lagt á heimasíðuna hjá Skam, og tey verða øll tøk at hyggja eftir í øllum Norðanlondum. NRK hevur annars sett eitt sokallað “geoblock” á sendirøðina, so Skam ikki sæst uttanfyri Noreg.
Sjálvt umfarið byrjar á NRK3 fríggjakvøldið.
Alt brotið sæst her


text:
15.06.2017 - Av: fp
Ráðstevna um kynslig rættindi hjá persónum, ið bera brek
Í døgunum 11. og 12. september skipar Almannamálaráðið/Sig frá saman við Nordisk Velfærdscenter fyri ráðstevnu undir yvirskriftini 'Bryt tabút'. Fyrri dagurin er serliga ætlaður fakfólki/starvsfólki, ímeðan seinni dagurin er ætlaður øllum, sum hava áhuga.
Tað er ikki óvanlig áskoðan, at fólk, ið bera brek, ikki hava sama seksualitet, tørv, og rættindir sum onnur. Evnið er umgyrt av tabu, og saman við teimum fordómum, ið valda, stuðlar tað eisini undir, at kynsligur ágangur mótvegis persónum, ið bera brek, í størri mun gongur fyri seg, umframt at ágangurin lættari verður yvirsæddur.
Ráðstevnan verður í Norðurlandahúsinum, hon er almenn og ókeypis, men tað er neyðugt at melda til. Tað gera tit á heimasíðuni hjá Nordisk Velfærdscenter. Har finna tit eisini meira kunning um ráðstevnuna.
- Leinkja til heimasíðuna hjá Nordisk Velfærdscenter


text:
Oyje, Oyje so var man í gongd aftur, annan rennitúr í somu viku. Tá meinar man tað. Ætlanin er greið, 1/2 maraton til Tórshavn Marataon, og gjarna eina tíð, ið er nær við mínari tíð frá 2010, ið var 1:46:29.
Men málið áðrenn tað er eitt sindur minnið ambitøst, tað er at fáa 3 rennitúrar um vikuna, og ikki at verða skaddur. Síðan eg fekk ein skaða í 2010, hevur verið sera ringt at komið í gongd aftur, tí eg havi verið ov ótolin við liðunum hjá mær, og havi økt longd og ferð ov skjótt, men nú verður øðrvísið.
Tá eg seinast vandi upp til Tórshavnar Marathon í 2010, skrivaði eg ein renniblogg, tí hetta gav renningini eina meining fyri meg, eg skrivi, eg eri ikki ítróttarmaður, tí kann eg síggja hvørja renning sum empiriskt research til ein blogg, soleiðis verður aftur nú.
18. januar 2014
3.26 km uppá 21.41 minuttir, ikki nøkur super tíð, men tað er sirka har vit eru beint nú.
Fyrsti túrurin síðan august varð runnin leygardagin, ein fínur túrur út til brunnarnar har út móti Glyvursnesi, eg orkaði ikki serliga væl, so tempoið varð hildið lágt, men hetta var sjálvandi eisini fyri ikki at leggja ov har út og fucka mær knæið upp.
Veðrið var heilt ok, turt hesa løtuna og eitt sindur kølið, men einki sum mítt super kiksaða panniband/oyrahitari ikki kláraði at vinna á.
Tónleikurin var mín playlisti, Best of FO, har eg havi nøkur av allar bestu føroysku løgunum samlaði:
Teitur – You Never Leave LA
The Reverends – When You’re Done
Eivør – Wall of Silence
Páll Finnur Páll – VIðurkenning
MC-Hár – Vátt
Har blivu ikki teir stóru tankarnir hugsaðir, mest konsentreraður um at renna, hvussu kroppurin føldist og so sjálvandi av at syngja við til tónleikin.
23. januar 2014
3.22 km uppá 21:56 minuttir, sirka sama tempo, serliga tá hugsað verður um at her eru nógv fleiri brekkur enn á hinum túrinum.
Í dag rann eg so seinna túrin, havi gjørt eitt sindur av konditiónsvenjing innandurða og gingið nakrar túrar, tað skuldi kompensera fyri einum rennitúri, so sjálvt um tað bara bleiv til tveir rennitúrar hesa vikuna, so siga vit, at vit eru on track.
Tað var so seint, at eg fór at renna hendan túrin, at eg ikki tímdi at renna út í myrkrið móti Glyvursnesi, so túrurin bleiv út undan Kongavarða, oman eftir Glyvursvegnum niðan framvið AB-Vøllinum, inn á botn og so aftur til gøtuna niðan til undir Kongavarða, og eftir henni til hús.
Ein fínur túrur, nógvu brekkurnar eru ivaleyst góðar fyri konditiónina.
Aftur varð mest hugsa um kroppin, og nú er rann úti millum fólk konsentreraði eg meg um ikki at syngja ov hart við, til Best of FO playlistan:
Kári P. – Súrligar nætur í Keypmannahavn
Boys in a Band – Super Contagious
Lena – Stones in my Pocket
Krit – Some People Just Weren’t Made to Fit in
Teitur – The Singer
Kaj Klein – Sigi sum er
Eg má siga, at eg minnist meg ikki at hava hugsað um tað áður, hóast eg havi ummælt Kaj Klein, men meðan eg rann og lurtaði “Sigi sum er”, serliga niðurlagnum, so kom mær til hugs, at tað passar sera væl til okkara Løgmann:
“Lítið veit eg
men tað er ofta nokk.”


text:
Ísrael er langt, smalt land á eysturstrondini við Miðjarðarhav. Landslagið er skiftandi, fruktagóðir dalar, turrar oyðimerkur, fjøll, vøtn og áir. Ídnaðurin í landinum er fjølbroyttur, og landbúnaðurin er framkomin. Ísraelska ríkið var sett á stovn í 1948, til tess at jødar um allan heimin skuldu eiga eitt heimland. Fyri tað æt landið Palestina. Stórur partur av arabiska fólkinum varð noyddur at fara úr Ísrael og mátti liva sum flóttafólk í Jordan og Libanon. Tí er mikil og áhaldandi fíggindaskapur ímillum Ísraelsmenn, palestinar og arabisku grannalondini.
Jerúsalem er heilagur býur hjá jødum, kristnum og muslimum. Innan fyri gamla býarmúrin er mesti halgidómur jødanna - Grátimúrurin, sum er tað einasta, ið er eftir av templi Sálamons. Tætt við Grátimúrin er Tempulfjallið, haðan islamiski profeturin Muhammed fór til himmals. Heilagasti staðurin hjá teimum kristnu er kirkjan á heilagu grøvini, har Jesus varð gravsettur, og haðan hann reis upp frá deyðum.
Fyri tað, at Ísraelska ríkið varð sett á stovn, búðu jødar spjaddir um allan heim. Mangan vóru teir fyri herviligum atsóknum. Í øðrum heimsbardaga (1939-45) tyndu tysku nasistarnir einar 6 milliónir jødar. Eftir annan heimsbardaga fluttu tíggjutúsundtals jødar úr øllum heiminum til Ísraels, heimlandið hjá forfedrum sínum.
Í 1948 stovnaðu jødar egið ríkið - Ísrael — í Palestina, ið varð heimland hjá palestinsku arabunum. Alt fyri eitt brast kríggj á ímillum jødar og arabar; jødar vunnu, og mangir palestinskir arabar vórðu riknir frá húsi og heimi. Mangir teirra búsettu seg í arabisku landslutunum Vestan Jordaná - á Vestara Áarbakka - og í Gazageira. Í 1967 hersetti Ísrael eisini hesi øki.
Næstan helvtin av matinum í Ísrael kemur úr stórum samyrkisbúgvum - kibbutzum - har mong húski búgva og starva saman. Tey býta alt gerandisarbeiði sínámillum, t.d. reingerð, matgerð og búnaðararbeiði. Soleiðis hava Ísraelsmenn lagt inn stórt oyðimarkarlendi, sum verður vætað við teldustyrdum vatnveitingum
Jødadómurin er ein av elstu átrúnaðum í heiminum. Jødar trúgva á ein gud og halda tað, sum Tora lærir teir. Tora eru fyrstu fimm bøkurnar - Mósebøkurnar - í Bíbliuni. Tá ið jødisk mannfólk biðja, eru teir í bønarsjáli og bønarreim við hylki á, har stinga teir ørindi úr Toru í. Leygardagur er hvíludagur jødanna, teir nevna hann sabbat.
Av tí at støðugt stríð hevur staðið ímillum Ísrael og palestinar, og landið ofta hevur kríggjast við grannalond síni, eru herur og hertænasta natúrligur partur í lívi Ísraelsmanna. 18 ára gomul mega bæði dreingir og gentur gera hertænastu í nøkur ár. Genturnar fáa somu hervenjing sum dreingirnir, men sleppa undan at fara á vígvøllin í bardaga.
Ísraelsmenn brýna nógvar diamantar, og fjórðingurin av útflutningsinntøkum landsins eru frá diamanthandli. Óbrýndu diamantarnir verða innfluttir og síðan skildir, brýndir og blankaðir.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Jerúsalem
Vídd: 20.700 km2
Fólkatal: 6.928.000
Alment mál: hebreiskt og arábiskt
Átrúnaður: Jødadómur 82% islam 14% og kristindómur 2% aðrir 2%
Stýrirlag: fólkaræði, fleirflokkaskipan
Gjaldoyra: shekel (ILS)


text:
"...For many years Berlin had appealed to me as a sort of sanctuary like situation. It was one of the few cities where I could move around in virtual anonymity. I was going broke; it was cheap to live. For some reason, Berliners just didn't care. Well, not about an English rock singer anyway." -David Bowie.
Í dag eru 40 ár síðani Low hjá David Bowie kom út hin 14. januar í 1977. Ikki hissini pláta. Tann fyrsta í sonevndu Berlin trilogiini. Kanska mín yndis Bowie útgáva, tó at aðrar eisini eru mær kærar. Plátan umboðar eina "persónliga og estetiska yvirháling" sambært Rolling Stone, og tað er ikki heilt av leið.
Undanfarna útgávan Station To Station (1976) var innspæld í Los Angeles. Eisini ein ræðuliga góð pláta og potentiel yndis, ið hevur nøkur ting til felags við síðstu Bowie plátuna Blackstar (2016). Station To Station umboðar eitt steðgipláss - sí proverbialu jarnbreytarstøðina(r) í heitinum - millum hitt amerikanska Philadelphia "plastic soul", ið Bowie meistarliga dyrkar á Young Americans frá 1975, og so tann evropeiskt/týskt informeraða art rokkin á Low frá 1977.
Listaliga fekk Bowie nógv burtur L.A., men persónliga mátti hann rinda ein ov høgan prís. Undan Station To Station menti hann eina persona við heitinum "The Thin White Duke", ið m.a. bygdi á leiklutin sum Thomas Jerome Newton í filminum The Man Who Fell To Earth (Nicolas Roeg, 1976). Permumyndin á Low (sí omanfyri) er eisini tikin úr filminum. "Thin White Duke" var eitt spartanskt alternativ til meira litríku Ziggy Stardust, Halloween Jack v.fl. Hóast spartanska lookið var hetta tíðin har Bowie veruliga nærkaðist kantinum, og eitt skifti livdi hann bert av kokain, reyðari piparfrukt og mjólk (!)
Seinni skýrdi hann L.A. "...the most vile pisspot in the world" og viðgekk, at hevði hann ikki skift lívskós høvdu 70'ini óivað gjørt av við seg. Skrædlið lúrdi, og Bowie flýddi eystur um hav til Berlin. Hóast Berlin var heimsins heroin høvuðsstaður tá í tíðini, gjørdist býurin ein rættiligur frístaður hjá Bowie. Hann helt seg tíbetur frá heroininum, og eisini var hann mestsum ókendur í býnum. Í øllum førum fekk hann frið at vera tann, sum hann var og kundi dyrka list og tónleik frítt.
Kosmiski krautrokkurin gjørdist greiður íblástur, har bólkar sum Kraftwerk, Neu! o.a. vóru dyrkaðir. Hetta var alt kanaliserað á teirri slóðandi, kollveltandi og enduruppfinnandi Low. Frálíki backing bólkurin á Station To Station var eisini við her, og sum nakað nýtt var synthesizer og ambient gyklarin Brian Eno við sum tónlistaligur sparringspartnari hjá Bowie. Tony Visconti, ið hevur virkað á trettan Bowie útgávum frá 1969 til 2016, sat í prodjúsarasessinum. Við sær hevði hann m.a. ein Eventide Harmonizer, ið hann m.a. nýtti til slóðandi snaretrummuljóðið á plátuni.
Síða A er elektroniskur rokkur við tilknýti aftur til elektronisku r'n'b/soul tónarnar á Station To Station. Fyrsta og síðsta lag á A síðuni eru instrumental, meðan tey írestandi eru við vokali. Størsta hittið higani er allarhelst 'Sound and Vision', tó at plátan skal hoyrast í síni heild. Síða B er elektroniskur ambient/avantgarde tónleikur, harav nøkur løg eru instrumental. Hóast henda síðan liggur sera langt frá rokkinum á síðu A, er ein gjøgnumførd heild yvir allari plátuni. Ein djúpt melankolsk útgáva, ið kortini er futuristiskt upplyftandi. Eitt stórverk, ið fekk eitt tematiskt framhald á teirri somuleiðis meistarligu "Heroes" árið eftir, umframt á Lodger frá 1979.
"Much has been made of Kraftwerks influence on our Berlin albums. Most of it lazy analyses I believe. Kraftwerks approach to music had in itself little place in my scheme. Theirs was a controlled, robotic, extremely measured series of compositions, almost a parody of minimalism. One had the feeling that Florian and Ralph were completely in charge of their environment, and that their compositions were well prepared and honed before entering the studio. My work tended to expressionist mood pieces, the protagonist (myself) abandoning himself to the 'zeitgeist' (a popular word at the time), with little or no control over his life. The music was spontaneous for the most part and created in the studio. [...] What I WAS passionate about in relation to K. was their singular determination to stand apart from stereotypical American chord sequences and their wholehearted embrace of a European sensibility displayed through their music. This was their very important influence on me." -David Bowie.
Henda vakra teknirøðin/strípan lýsir tíðarskeiðið væl, og hesin teknifilmurin er ein innforstaðin og humoristisk lýsing av Low upptøkunum:


text:
Nýggj íbinding í Fløtuvegin.
Gamla niðankoyringin á Fløtuvegin eftir "Krókavegunum", kann verða sera vandamikil í hálku, og tí valdi kommunustýri at gera eina nýggja íbinding.
Nú mást tú koyra út til barakkirnar fyri at koma niðan í Eyrgøtu ella í Bygdahúsið.
Addressukort:
Her eru addressukort fyri allar bygdirnar í Sjóvar kommunu.
Kortini eru í pdf-formati og tí skal teldan hava ein pdf-lesara fyri at kunna vísa hesi.
Hevur tú ongan pdf-lesara so kanst tú heinta ein ókeypis her: Adobe.dk
Nýggir vegir á Strondum
Vegalongdir í Sjóvar kommunu:
Aðrar vegalongdir:
Vegalongdirnar eru frá landsverk.fo og eru við útgangsstøðu á Strondum.